qundao/data-zh-poetry huggingface dataset:
寄和东湖吟社斗蟋蟀用韩孟斗鸡联句韵
作者：厉鹗
朝代：清
体裁：古风

阴虫感杀机，居壁久已待。为物虽争雄，于野善潜彩。冷语催纬经，天时此其殆。早多好胜徒，搜括丘垄在。寻声复敛步，负锸似前镦。灌穴晋阳沈，跳身齐国垲。罗致殊矜奇，笼中各清磊。粒饱腰膂强，秋深霜露改。分曹小翼轻，娆敌前茅皠。勇逾螳孤撑，怒比蛙三倍。锐气竞磨牙，英心甘覆醢。敢云飞将骁，漫讶交绥馁。穷追始为慑，先鸣特相绐。罢斗晷过申，来观市逢亥。黄须竟大奇，黑衣将焉罪。坐令金注昏，笑看骍颜浼。或羞见妻孥，或喜迁货贿。人生天壤閒，一粟置沧海。裸虫惟此贵，力学戒无怠。胡为昆虫嬉，大事几败乃。昔闻玉照张，亭台饰金綵。又闻明宣宗，奏捷胜归凯。重之足一夔，爱如获二隗。豪家有固然，辅导责元宰。倡和蟋蟀篇，陈义或可采。
寄徐丈紫山岭南
作者：厉鹗
朝代：清
体裁：五言律诗

此别惊垂老，初鸿有信传。勤收驻颜药，俭用卖文钱。乡梦过梅岭，吟情寄竹田。归装定何日，目极浙江船。
寄沈椒园观察莱州
作者：厉鹗
朝代：清
体裁：七言律诗

河畔相逢迹未遥，使车闻又出中朝。户盈左海齐三服，政洽东隅汉六条。瘦格几回凭落月，高吟何处托归潮。故人依旧耕渔侣，时望音书问寂寥。
寄调大宗纳姬京邸
作者：厉鹗
朝代：清
体裁：七言律诗

才子西清近接联，钿车初驾正华年。由来燕玉多能煖，何况张星本在天。学拜床婆先锁院，预修眉史有如椽。故人远在江湖外，未得亲逢却扇筵。
寄题姚玉裁莲花庄图
作者：厉鹗
朝代：清
体裁：古风

苕溪之水不可唾，蘋洲之风正堪卧。月河西面莲花庄，忆我春寒摇艇过。炎蒸那得对绝境，世事参差每成左。故人住此写成图，为诗卷尾邀朋和。解维碧浪恐寒盟，涤笔冰瓯方夏课。流闻昔是松雪居，画髓琴心巳传播。山泽何妨子固讥，风雅犹忻道升佐。翰林承旨七司户，插脚红尘应谪堕。池亭芜废苍烟空，沙觜鵁鶄为侦逻。悠悠今古等传舍，宋宅谢墩宁受涴。清才异代遥相望，举杯酹与林塘贺。遥山隔城天镜倒，白雨环桥水荭破。染书浓绿浮四面，收钓凉萤飞一个。秋风鼓棹拟再来，鲭鲊斫成莲叶裹。
寄题蔡效清竹寒沙碧山庄二首·其一
作者：厉鹗
朝代：清
体裁：七言律诗

携得琴书住翠微，不关人事为无机。禽声似听前溪曲，云影堪裁大布衣。生圹预题当乐死，浮家翻笑竟忘归。竹寒沙碧幽深处，添种梅花雪四围。
寄题蔡效清竹寒沙碧山庄二首·其二
作者：厉鹗
朝代：清
体裁：七言律诗

清溪逸士地行仙，抹月批风不记年。爱选好峰撑屋角，别穿流水入阶前。少霞字重新铭在，东野居荒古井传。想见啸台高几许，待将诗句问青天。
富庄驿遇潦
作者：厉鹗
朝代：清
体裁：五言律诗

野水秋无次，能为涂辙妨。枣林明四望，黍垄白中央。马足行云影，车轮陷镜光。空村烟火绝，竟日苦饥肠。
富春
作者：厉鹗
朝代：清
体裁：七言律诗

富春县前江势奔，危楼如画俯山根。林林人影向沙市，叶叶风帆下海门。秋入遥空无寸翳，旱经焦土有千村。田家正堕忧时泪，安得新酤倒瓦盆。
富春·富春县前江
作者：厉鹗
朝代：清

富春县前江势奔，危楼如画俯山根。林林人影向沙市，叶叶风帆下海门。秋入遥空无寸翳，旱经焦土有千村。田家正堕忧时泪，安得新酤倒瓦盆？
寒夜同沈栾城杭大宗集赵功千二林吟屋分咏岁除节物二首 其一 胶牙饧
作者：厉鹗
朝代：清
体裁：五言律诗

节物关人意，残年一楪添。蓼花分点缀，粉茧共黐黏。俗嗜难頣解，微甘使口钳。不妨吾舌在，蜜味得相兼。
寒夜同沈栾城杭大宗集赵功千二林吟屋分咏岁除节物二首 其二 籸盆
作者：厉鹗
朝代：清
体裁：五言律诗

屈指开炉后，生盆即渐催。红飞松叶火，白压豆䕸灰。列屋明通夕，深厅聒一回。皃童应未觉，扶暖上檐梅。
寒山寻赵凡夫隐处有法螺庵千尺雪诸胜
作者：厉鹗
朝代：清
体裁：七言律诗

寒山寒气贮春馀，入谷风烟更翳如。崖接扶阑疑蜀栈，树悬飞雨想匡庐。缁流尚记人偕隐，青竹今无客著书。胜绝未能千日住，枫桥渔火暗村墟。
寒柳
作者：厉鹗
朝代：清

酸风无复一枝新，憔悴翻疑故态真。叶落纷如汴堤雨，雅栖瘦似灞桥人。不将浓影遮游胜，犹记斜飘拂舞尘。留得庆奴罗扇子，烟痕挽住旧时春。
寒柳
作者：厉鹗
朝代：清
体裁：七言律诗

酸风无复一枝新，憔悴翻疑故态真。叶落纷如汴堤雨，鸦栖瘦似灞桥人。不将浓影遮游舫，犹记斜飘拂舞尘。留得庆奴罗扇子，烟痕挽住旧时春。
寒食前一日同竹田曦亮诸君汎湖
作者：厉鹗
朝代：清
体裁：七言律诗

春阴一望黯迢迢，山渌湖光自动摇。过眼年时百五日，关心节物第三桥。香飞花片来杯面，寒送东风入橹腰。油壁车轻归路远，雨声留与可怜宵。
寒食同少穆初观城南看花用东坡上巳日携酒出游韵
作者：厉鹗
朝代：清
体裁：古风

熟食例多泼火雨，江吐微云遍村坞。三点五点欲沾衣，见惯山童不我侮。雨收沙路软且平，斜上层冈势交午。林中百舌哢春声，似与游人相尔汝。遗民那记白雁来，近岫犹看青凤舞。东风吹返美人魂，杨妹刘妃心独苦。丛丛幻出淡燕支，似倚墙头怀故主。微闻流水响佩环，邀取新蟾斗眉妩。意行复入古梵宫，础断方花卧黄土。西番佛塔灭遗踪，废井桔槔灌蔬圃。黑龙饮器閟金陵，真帖兰亭迷处所。木波不见老讲师，画壁烟销执炉女。一十六年追昔游，存殁关心首为俯。吴袁沈子已泉下，泉下伤春寂无语。杭子上书方待罪，丁赵栖迟掩衡宇。荒祠依旧祈蚕官，漠漠轻阴咽箫鼓。重来白发映花红，只有尊前周与许。平生不数蔡克儿，送抱推襟两无阻。凭君妙句发天悭，岁既晏兮孰华予。
寒食日同穆门西颢集湖上时西颢自闽中归
作者：厉鹗
朝代：清
体裁：七言律诗

水蒲风柳绿黏天，有客初回岭外船。冷食正宜供软脚，几年相见各华颠。茶香僧舍催新火，花落湖堤逐暗泉。他日幽居如可卜，放生社约白鸥边。
寒食湖上冶春绝句七首·其一
作者：厉鹗
朝代：清
体裁：七言绝句

三日湖山烂漫游，汀花沙鸟为句留。今年寒食闲踪迹，半在僧坊半酒楼。
寒食湖上冶春绝句七首·其七
作者：厉鹗
朝代：清
体裁：七言绝句

踏花鹿女茜裙低，二月苏堤似大堤。只有道人清净眼，观心久作絮沾泥。
寒食湖上冶春绝句七首·其三
作者：厉鹗
朝代：清
体裁：七言绝句

猛雨豪风不奈何，谁教龙忌得晴多。桃花薄命成侥倖，肠断佳人爱爱歌。
寒食湖上冶春绝句七首·其二
作者：厉鹗
朝代：清
体裁：七言绝句

清绕桥回涧壑长，春淙亭下踏春阳。越溪一尺西家髻，压倒吴中时世妆。
寒食湖上冶春绝句七首·其五
作者：厉鹗
朝代：清
体裁：七言绝句

山满楼空鹭浴翎，行窝大好在湖亭。凭阑斜日不归去，吟尽浮岚泼眼青。
寒食湖上冶春绝句七首·其六
作者：厉鹗
朝代：清
体裁：七言绝句

新寺海棠烘脸霞，两株合得好诗誇。老夫朝暮看不足，一任人嘲命属花。
寒食湖上冶春绝句七首·其四
作者：厉鹗
朝代：清
体裁：七言绝句

头白周郎发兴真，吴家乐府剧清新。肩吾诗句神仙裔，尽与西湖判断春。
寻呼猿洞
作者：厉鹗
朝代：清
体裁：古风

荒涂转风榛，奇势出重甗。秋涨礀善崩，石剥去年藓。梧竹散凉阴，不惮双足茧。何处问山公，洞深草谁剪。
寻泉源入西木坞
作者：厉鹗
朝代：清
体裁：古风

西峰偶通人，萝茑极幽蔚。峥潺历礀泉，徙迤殊未既。颓阳明乱流，春田相经纬。远处落空林，数家住云气。竹根漱潭隩，汲饮有真味。将寻阿对居，乐饥岂无谓。
寿圣寺·其一
作者：厉鹗
朝代：清
体裁：七言绝句

晴日如春望转迷，兴来踏遍几招提。云光东塔过西塔，水势车溪入烂溪。
寿圣寺·其二
作者：厉鹗
朝代：清
体裁：七言绝句

风铎交喧宝网新，简斋小住觅遗尘。白头落托诗名贱，空忆芙蓉浦上人。
将返武林留别张梁友先生
作者：厉鹗
朝代：清
体裁：五言律诗

十日琴堂住，天凉抱病归。偶游嗤索米，临别感传衣。社鼓闻茅店，溪春隔竹扉。心期还不负，久薄世轻肥。
小吴轩晓望用清远道士韵
作者：厉鹗
朝代：清
体裁：古风

冷露响坠叶，残星在秋汉。昨为僧床宿，避喧远如窜。开牖发晨暾，赩奕寄奇玩。沧溟恍一沤，兴欲游汗漫。蓝霏吐近郭，素雾起遥岸。俯视平林梢，高下若涛乱。孤塔不受侵，犹羃七级半。须臾山带接，变灭海市散。下方歌钟地，醉梦屡失旦。岂知青岩端，有客早挥翰。逸想天鸡语，幽共谷鸟叹。何当踵嘉游，清词不能赞。
小园杏花一株去年颇盛今春月上亡后叶发而绝无一花因用旧韵志感
作者：厉鹗
朝代：清
体裁：七言律诗

乍晴时节旧房栊，寻遍交枝曲径中。燕识帘空全不语，花知人去故藏红。香销梦断真怜汝，酒冷灯昏故恼公。为怕易开还易落，休将怪事怨东风。
小圃手植红梅始花赏以长句
作者：厉鹗
朝代：清
体裁：七言律诗

青羊宫路绛霄春，入骨阳和信息真。只合移根从小市，不知何处有双身。砂丸竹外纷谁掷，丹的风前染乍匀。一点微酸如可托，不辞花下酒杯巡。
小寒食日同穆门鹿田江声鹂亭诸君汎舟湖上用杨铁崖花游曲韵
作者：厉鹗
朝代：清
体裁：古风

满湖春霭山空濛，雨微泼火花从风。画船平底如屋里，撑入琉璃拍天水。藏鸦门外水侵门，霏霏吹湿绿罗裙。松鬣券台延细步，纸灰不到逋仙墓。诸公豪气忽飞来，笑看湖小坳堂杯。唤起龙吟戛铜碗，墨汁淋漓污诗版。酒边应记侬家西，却借少陵翻旧题。白头那作砌台使，杨柳三眠桥第四。吟成何用康成笺，年年愿续花游篇。
小桃红·题横波夫人画兰扇
作者：厉鹗
朝代：清

秦淮不见翠双颦。摺扇香痕润。往事眉楼有谁问。墨花春。灵均旧怨都销尽。南朝艳粉，才人风韵，题咏到湘裙。
小桃红二首 其二 吴江道中
作者：厉鹗
朝代：清
体裁：曲

一篷风色一桡云，诗有江湖分。第四泉边绿阴衬，夏寒新。凭谁寄个松陵信。杨花浥褪，楝花飞近，金鸭煖梅魂。
小泊阿城镇戏成三首·其一
作者：厉鹗
朝代：清
体裁：七言绝句

瓜壶磊落菜登庖，七级南浮到市梢。真伪世閒谁可辨，家家门外卖阿胶。
小泊阿城镇戏成三首·其三
作者：厉鹗
朝代：清
体裁：七言绝句

麦熟还期岁有陈，𦧟榆过后事艰辛。舟中睡起浑无赖，说饼应须了了人。
小泊阿城镇戏成三首·其二
作者：厉鹗
朝代：清
体裁：七言绝句

十六巫儿两手掺，相携女伴话詀諵。生来阿缟何曾识，自剪秋灯吉贝衫。
小玲珑山馆对雪联句
作者：厉鹗
朝代：清
体裁：古风

子月尚暄和，丙夜忽凄敛。初为雨脚冻，突作风色憯。寒柝声渐沈，荒灯燄频飐。撒沙响虚牖，积素耀危槛。被池生廉隅，枕角冷圭琰。曙早起犹怯，气严出未敢。庭空乱回旋，石怪竞霜点。缘隙罥若尘，堆檐覆成广。禽饥觜难啄，儿戏手频揽。眯目疑复隍，失足防入坎。毁茶多懒埽，惜竹重宜撼。飘瞥竟联联，纷糅方冉冉。有客船阻归，相与袪再掺。遥思大江白，但见同云黯。交飞射鹙鸧，急阵洒葭菼。玉峰迥可画，银浪叠谁犯。匿影闭闲斋，促膝探秘检。宛然鹤延望，俨尔鱼聚椮。得酒欢喜生，开炉噤㾕减。地主独能贤，羁人自多感。短景怜峥嵘，长年抱颔䫲。斲冰待过淞，鼓枻拟入剡。何当问邮签，阳乌放朝旵。
小玲珑山馆月夜答方右将见怀
作者：厉鹗
朝代：清
体裁：古风

寒征背旅雁，飞帆越江浔。寂寥闭山馆，遥夜何幽森。微月澹绝壁，凄烟罥疏林。登高眺平楚，霜气皓盈襟。回灯理故书，忽见瑶华音。摅情一何厚，鸣谦已而深。报无飞霞佩，祇枉秋水心。夫君抗高步，浮丘当可寻。好修永自兹，岂虑年鬓侵。蹇予风尘际，行役怀钦钦。重城隔闾巷，今夕如孤禽。矧复千里远，离思纷难任。对酒不能饮，直为君沈吟。
小舫次姚茶山韵
作者：厉鹗
朝代：清
体裁：七言律诗

波平风定去犹迟，低拂藤枝与柳枝。长短桥通新雨后，两三客坐夕阳时。红窗旋学苏州样，白版闲题杜牧诗。略载些些脆弦管，看君不似钓鱼师。
小雪初晴访敬身于城南同游梵天讲寺延揽江山之胜裴徊久之敬身得五字古体一章予次其韵愧不称也
作者：厉鹗
朝代：清
体裁：古风

平生重心朋，造访起寒早。坐对屋外山，无丑祇见好。遂果古寺游，雪后风力小。点素在岩㟧，插翠出树杪。露槃双蹲蹲，檀越谁戴纛。愿服埽塔衣，顶礼向云表。故人诗格健，饥鹰独奇矫。指示乾德年，备史藉稽考。井泥堕军持，野火飞佛爪。叹息殿翼空，闲房叩幽窅。影壁矗焕俨，经函閟微眇。重过历十霜，弥觉竹石老。试问护伽蓝，江月几回晓。卓哉眉山翁，心地久汛埽。白氎借馀温，一听妙声鸟。
小雪日偶成
作者：厉鹗
朝代：清
体裁：七言律诗

苒苒流年小雪催，翻书过日兴悠哉。无儿北宇犹栽竹，有句南檐欲问梅。卷叶风多流水断，护霜云薄夕阳开。病馀自喜尝新谷，鼓腹清时又一回。
少年游·春日访紫山同坐学士桥望湖
作者：厉鹗
朝代：清

南屏新画，西泠小隐，动即到君家。船载湖光，桥分野色，一鸟落云沙。十年无限伤春意，说与小桃花。结客金空，游仙枕在，风外祝苍华。
尾犯·坐赵谷林西池泊花槛看新种青芦悠然动江湖之兴
作者：厉鹗
朝代：清

水空云净。见菰蒲丛外，数枝交映。梢梢瑟瑟，无人处、被荷风吹醒。摇波十里，远界破、青山影。作秋声、不到秋来，要君倚槛閒听。最是淡烟低暝。逗渔灯、前浦冷。便移栽荡户，添个根边，鸭雏游泳。捲叶鸣笳，揉花装被，尚迟清兴。又何似、折取横江，相思还踏三径。
展先大父墓感赋
作者：厉鹗
朝代：清
体裁：五言律诗

吾祖坟头柏，先亲昔泪斑。生迟违抚抱，侨籍隔家山。遗德耕䎫内，栖神恬漠閒。酸辛才一到，酹草想音颜。
山坡羊二首 其一 秋雨初霁嶰谷半槎招同人集看山楼填此曲予以病不赴
作者：厉鹗
朝代：清
体裁：曲

瓷青天逗，绡红霞漏。井梧缺处山新瘦。雨初收，酒新篘。鲤风试弄凭阑袖。自笑文园多病后。秋懒上楼，愁还独讴。
山坡羊二首 其二 春日郊行
作者：厉鹗
朝代：清
体裁：曲

春山如笑，春流堪照。桃花红出疏篱靠。醉村醪，听神箫。社公雨洒潮王庙。云影弄晴归尚早。桥鱼散苗，郊燕定巢。
山阴舟中四首·其一
作者：厉鹗
朝代：清
体裁：七言绝句

寒雨欺晴晓未歇，故添湿翠到船窗。西风并作销魂思，新雁一声飞渡江。
山阴舟中四首·其三
作者：厉鹗
朝代：清
体裁：七言绝句

幽泉细细叶萧萧，白石清沙旧板桥。最好晚山堪画处，一帆风里送归樵。
山阴舟中四首·其二
作者：厉鹗
朝代：清
体裁：七言绝句

白塔湖边孤棹开，风回忽卷乱云堆。越山绝似西施髻，朵朵翠翘浮水来。
山阴舟中四首·其四
作者：厉鹗
朝代：清
体裁：七言绝句

镜水稽山照眼清，吴儿未肯寡诗情。爱闲欲向天公乞，采若笼鹅足一生。
岁暮二咏 其一 典衣
作者：厉鹗
朝代：清
体裁：七言律诗

青镜流年始觉衰，今年避债更无台。可知子敬家中物，新付长生库里来。半为闺人偿药券，不愁老子乏诗材。敝裘无恙还留在，好待春温腊底回。
岁暮二咏 其二 借书
作者：厉鹗
朝代：清
体裁：七言律诗

岁阑百事不挂眼，惟有借书聊自怡。灯灺风宵亲勘处，篝香霜晓手抄时。里中今得小万卷，贫甚我惭无一瓻。旧史临潢新注就，不知谁肯比松之。
岁暮答王既咸
作者：厉鹗
朝代：清
体裁：七言律诗

北郭幽栖一水涯，松毛盖屋藓侵阶。诗来慰我不称意，岁晏怜君独寡谐。腊鼓无端喧委巷，春灯取次剪闲街。疏梅半树展书卷，剩欲此中寻好怀。
岁暮自题南湖所居四首·其一
作者：厉鹗
朝代：清
体裁：七言律诗

巢居何地可高鶱，近水聊同离垢园。寒净绿芜侵巷尾，明涵疏树照城根。云帆引我遄归兴，雪履闻谁独往言。鱼计茶经无外事，太平时节在衡门。
岁暮自题南湖所居四首·其三
作者：厉鹗
朝代：清
体裁：七言律诗

又向张园挹早春，豪华旧事久飞尘。石残甲乙黏乾藓，槛易庚辛积冷蘋。佛粥近分林下寺，灶饧新卖水边人。赏心是物关时令，只以康强祝老亲。
岁暮自题南湖所居四首·其二
作者：厉鹗
朝代：清
体裁：七言律诗

三閒老屋打头低，安隐深冬类蛰栖。短布自遮周伯况，大船不识庾安西。雨多夹雪添湖水，冻后烘晴滑径泥。俯仰怀人千古意，密梅花发窃黄啼。
岁暮自题南湖所居四首·其四
作者：厉鹗
朝代：清
体裁：七言律诗

聊悦吾生未有涯，须烦健步远移花。平临列岫人烟小，细读残碑日影斜。卧架少书思阅市，行幐无梦到乘车。诗坛不似麒麟阁，敢并南湖上将家。
岁暮行答蒋丈雪樵
作者：厉鹗
朝代：清
体裁：古风

岁云暮矣百工休，幽人闭门清似水。无钱何处贳芳尊，有鸟多情啅梅蕊。忽传白发杜陵叟，落手长歌在连纸。自言赋命坐天穷，为灾顷遇吴回氏。三閒老屋付无何，数篢残书嗟已矣。且须逃债类謻台，只合忍饥如甫里。萧条身事集阑年，欲唤奴星行且止。我栖山泽久沈冥，却因公府相料理。邪𢋅争笑伯龙痴，漫浪翻成司马悔。归来时序已䟃𧽼，跌宕依然向文史。良辰相与撰逍遥，刚卯旋看书㱾改。叟今有道能不忧，药卖伯休聊尔耳。明朝三径转春风，连襼追游从此始。
岁暮连雨初晴竟不成雪
作者：厉鹗
朝代：清
体裁：七言律诗

梦破南窗海日烘，严凝才罢雨兼风。徒传龙媪祈冬雪，不遣鸦娘咒岁丰。李岘几时令粟贱，孟郊底事坐诗穷。一旬尚迟青幡信，催取天花落半空。
岁除日同江声东壁瓯亭游紫阳庵
作者：厉鹗
朝代：清
体裁：七言律诗

趁闲同过羽人居，怪石玲珑玉不如。江影一窗开洞壑，松声满耳接空虚。钟鸣尘界知春换，棋罢仙家忘岁除。我已行年何子季，比来百念转萧疏。
岁除日同王雪子吴耕民放舟湖上入南山作
作者：厉鹗
朝代：清
体裁：七言律诗

路入南屏葑草荒，冷云闲鹭两相将。岸痕倒树生新水，塔影留人恋夕阳。春八九分来鼎鼎，年三十二去堂堂。青山似欲偿诗债，著意湖边列雁行。
峄县待闸呈沈侍御椒园
作者：厉鹗
朝代：清
体裁：五言律诗

京洛十年别，相逢邹鲁閒。汎舟君有役，倚楫我多艰。官烛南床话，离杯北路颜。高情得津送，圆月堕前湾。
峄县道中
作者：厉鹗
朝代：清
体裁：五言律诗

苍翠连凫峄，秋原望更深。仆夫通马语，行客抱山心。沙雨才沾路，凉蟾忽到襟。豆花门巷小，何处似家林。
嶰谷以曲竹杖见赠
作者：厉鹗
朝代：清
体裁：五言律诗

九节仙人杖，铿然脱赠奇。曲能存直体，莹可刻新诗。添得闲家具，留为老护持。尘中不肯用，台宕有前期。
嶰谷以栖霞僧所送木瓜见赠
作者：厉鹗
朝代：清
体裁：七言律诗

昨日伞山山有信，秋黄新摘满林烟。气含酸味偏宜客，形借癃名合近禅。一种苞苴足幽事，十分熏习伴无眠。裁诗为忆明居士，更拟抽帆上寺前。
嶰谷半槎昆弟招游焦山取道霍家桥次竹町韵
作者：厉鹗
朝代：清
体裁：五言律诗

问讯城南路，还同辋口寻。江天远不极，云日澹相侵。牛懒仍眠垄，鸦寒后出林。重来水竹地，情话惬幽深。
嶰谷寄鹤天宁僧舍有作同人和之
作者：厉鹗
朝代：清
体裁：七言律诗

剪翎轻别阆风巅，复恐翻飞计未全。也识长身非近玩，且教仙质伴枯禅。三花树下容听偈，九𣏌山中伫买田。此段高情消得否，一声叫破石堂烟。
巨公重建春淙亭于清绕桥诗以落之
作者：厉鹗
朝代：清
体裁：五言律诗

高僧能复古，结构树阴閒。倚槛宜听水，登桥好看山。鱼随落花出，龙带晚云还。只在斯亭下，来春剩占闲。
年日湖上同少穆耕民观竞渡
作者：厉鹗
朝代：清
体裁：古风

乡园五日何所为，相与牵挽趋湖湄。湖波帖妥平似席，波上忽有群龙嬉。龙头昂昂尾幰幰，伐鼓摐金闻近远。青山几点彩帜飞，万人拍手回桡健。吴儿踏浪两足霜，镜心越女开红妆。大船小船更旁午，此岂有意哀沈湘。谁家放鸭争欢谑，不用金丸羽毛落。分曹齐赴鹳鹅军，淩波竞捉鲻鰞跃。须臾细雨东南来，水仙鸣佩琉璃堆。天公不令兴易尽，菰蒲斜日明深杯。人生即事有今古，回首平烟空极浦。金明池上夺标图，当年盛事亦已无，独醒不醉胡为乎。
幼鲁第五女生命名曰却盗为赋诗
作者：厉鹗
朝代：清
体裁：古风

为盗不过五女门，鄙谚得之陈仲举。女能贫家自古然，云何生女哺用脯。近来名女取于斯，钱唐有客符幼鲁。大者笄总巳选婿，小者扶床或索乳。双鬟又复弄呕哑，谁言耳耳非佳语。偷儿昨夜徒手归，正坐诗穷由阿父。几年乌帽走京华，数升红粟分天庾。聊将孩稚作解嘲，置酒倒箱情太苦。佗年牵犬亦足辨，会见归宁拜翁姥。我闻女不贵胜人，兴门之男衰门女。慰情目前虽可喜，缓带心期终不沮。为君试诵兰伟房，若比徐卿神所予。
广陵同人招集花畦看芍药四首·其一
作者：厉鹗
朝代：清
体裁：七言绝句

三三径在艳香中，窗户玲珑一水通。尚有江南寒意思，留人四月赏芳丛。
广陵同人招集花畦看芍药四首·其三
作者：厉鹗
朝代：清
体裁：七言绝句

分畦结屋祀花姑，金剪甘泉雅称无。为向惜花人说道，晓来风露不禁扶。
广陵同人招集花畦看芍药四首·其二
作者：厉鹗
朝代：清
体裁：七言绝句

又是扬州樱笋时，三年前事费寻思。重来也拟修花谱，不道刘郎鬓有丝。
广陵同人招集花畦看芍药四首·其四
作者：厉鹗
朝代：清
体裁：七言绝句

风吹笑语隔帘波，画舫轻移此处过。我与王郎同是客，玉杯情重主人多。
广陵城南看花作
作者：厉鹗
朝代：清
体裁：古风

一湾碧水疏篱护，今人栽花昔人墓。今人又作墓中人，惟有花开客来去。
广陵寓楼雪中感怀
作者：厉鹗
朝代：清
体裁：古风

北风凛削肌，柳花湿而坠。小楼更添寂，薄酒不成醉。入夜短烛孤，羸僮已先睡。何人暖寒宴，隔院喧鼓吹。沈湎居者心，浩荡游子意。平生澹泊怀，荣利非所嗜。西笑讵云乐，明发难自弃。兹来扪空囊，翻为故交累。因思在家贫，忀徉尚高致。束书细遮眼，疏花香破鼻。纸阁无多宽，迥隔飞尘至。因之问故园，南鸿烦寄字。
广陵秋夜闻络纬
作者：厉鹗
朝代：清
体裁：古风

清月出三更，重露零百卉。空堂风骚骚，卧听虫恤纬。不能成我衣，尔虫焉足贵。
广陵苦热赋何处堪消暑四首效香山体·其一
作者：厉鹗
朝代：清
体裁：五言律诗

何处堪消暑，暑消泉响边。竹中酾白雨，涧底泻青天。淅淅侵肌爽，泠泠入耳便。韬光石桥畔，忆此已翛然。
广陵苦热赋何处堪消暑四首效香山体·其三
作者：厉鹗
朝代：清
体裁：五言律诗

何处堪消暑，暑消深坞边。云多中有梵，篁密上无天。褦襶人谁到，拖挲性所便。法华西去路，山翠正苍然。
广陵苦热赋何处堪消暑四首效香山体·其二
作者：厉鹗
朝代：清
体裁：五言律诗

何处堪消暑，暑消幽洞边。佛栖深作屋，仙遇别为天。乳滴絺衣冷，泥行竹杖便。青林通别窦，赤日更凄然。
广陵苦热赋何处堪消暑四首效香山体·其四
作者：厉鹗
朝代：清
体裁：五言律诗

何处堪消暑，暑消僧阁边。松风洒翠壁，鸟影度湖天。蔬食安清俭，棕鞋学静便。南屏让师在，怀我定殷然。
广陵送寿门游河东
作者：厉鹗
朝代：清
体裁：五言律诗

共话风尘里，临分剋后期。人同归雁去，树接暮云垂。汾曲存勤俭，江南重别离。登楼吾亦懒，为子立移时。
庆宫春·冬夜泊舟鸳湖有忆
作者：厉鹗
朝代：清

倦柳惊鸦，澄湖低月，坠霜初度篷罅。摇落心情，交加魂梦，水天离思难写。赋笺词笔，忆相见、秋娘淡雅。凄凉只在，学绣村边，晓钟敲罢。可能负却西风，两桨来时，暮云凝乍。啼红唾碧，衫痕犹涴，尚记那回帘下。怨人轻别，是才识、香囊分麝。孤鸿遥去，说与教知，酒醒今夜。
庆清朝慢·辛丑长安元夕同王雪子金绘卣集汪西亭水部寓斋赋
作者：厉鹗
朝代：清
体裁：词

埽雪灯楼，障风酒幕，千门春散京华。閒情似梦，小欢深醉销佗。莫趁走桥人去，故园伴侣在天涯。当杯有，一般好月，烛影初斜。箫鼓隔墙未厌，况水曹诗俊，淡墨栖鸦。疏香共忆，窗外应少梅花。从此满城斗草，细娘催上卓金车。心期远，莺边古寺，雁外晴沙。
庆清朝慢·辛丑长安元夕同王雪子金绘卣集汪西亭水部寓斋赋
作者：厉鹗
朝代：清

扫雪灯楼，障风酒幕，千门春散京华。閒情似梦，小欢深醉销佗。莫趁走桥人去，故园伴侣在天涯。当杯有，一般好月，烛影初斜。箫鼓隔墙未厌，况水曹诗俊，淡墨栖鸦。疏香共忆，窗外应少梅花。从此满城斗草，细娘催上卓金车。心期远，莺边古寺，雁外晴沙。
庚午除夕
作者：厉鹗
朝代：清
体裁：七言律诗

散材寂寞又逢春，六十明朝是幸人。犹子粗完尚平愿，馀年喜作老莱身。薄云淡日商量雪，翠柏黄梅点缀贫。夜半无眠听爆竹，诗情除旧要从新。
庭梅二月朔始花
作者：厉鹗
朝代：清
体裁：七言绝句

墙阴的的两三枝，风信才临暝色迟。可是春人易惆怅，疏花明月不同时。
开平王孙种菜歌
作者：厉鹗
朝代：清

高皇初定江南日，采石矶头功第一。横行十万常将军，带砺河山永无失。沧桑抱节有贤孙，钟阜秋青入泪痕。飘零大树不复见，憔悴故侯安足论。中山同志深闺妇，曲折天吴移旧绣。谁知偕隐灌园人，俱为异姓分茅后。几棱荒畦非赐田，晚菘早韭资寒泉。可怜一纸锄奸疏，却裹长街卖菜钱。归来偃仰栖衡宇，犹胜貂蝉舆皂伍。凤台园里鬼迷化，鸡鸣庙前狐啸雨。漫向金陵吊夕曛，百年寂寂但孤坟。篱边尚发东风菜，一任空原野火焚。
开平王孙种菜歌
作者：厉鹗
朝代：清
体裁：古风

高皇初定江南日，采石矶头功第一。横行十万常将军，带砺河山永无失。沧桑抱节有贤孙，钟阜秋青入泪痕。飘零大树不复见，憔悴故侯安足论。中山同志深闺妇，曲折天吴移旧绣。谁知偕隐灌园人，俱为异姓分茅后。几棱荒畦非赐田，晚菘早韭资寒泉。可怜一纸锄奸疏，却裹长街卖菜钱。归来偃仰栖衡宇，犹胜貂蝉舆皂伍。凤台园里鬼迷花，鸡鸣庙前狐啸雨。漫向金陵吊夕曛，百年寂寂但孤坟。篱边尚发东风菜，一任空原野火焚。
开湖寄徐丈紫山义兴
作者：厉鹗
朝代：清
体裁：七言律诗

君昔闭门湖上初，葑云万丈复开疏。谁其云者两黄鹄，我欲遗之双鲤鱼。明镜拭平西子面，翠绡展尽水仙居。待回罨画溪边棹，酒舫随风纵所如。
张东扶移居瑞石山麓
作者：厉鹗
朝代：清
体裁：古风

昔君买宅时，城西数相见。药阑碧逶迤，书窗净于练。意复厌喧卑，择邻犹未善。栗果多博徒，出入须障面。爱此城南山，翠逐深巷转。张南与周北，户户事笔砚。高枫红一林，奇石青数片。留云罢香炉，宾月横琴荐。语我色忻忻，邀我意眷眷。我赁东皋居，有若营垒燕。差得水三分，无山让君先。里鲜可语人，闭门俗自遣。过存近亦稀，颇不费茶串。连墙恨未能，来往共岁晏。
张渔川春草堂雅集同赋盆梅
作者：厉鹗
朝代：清
体裁：六言诗

船唇欲发未发，梅意全舒半舒。但觉室中香满，不知池上冰初。斜枝马远结法，瘦格章泉课馀。归去西湖千树，为君落月踟蹰。
张龙威招同陆南香纡斋耐士诸君集弄珠楼
作者：厉鹗
朝代：清
体裁：五言律诗

为选东湖胜，相携上野航。层波围酒地，疏树入渔乡。旧雨前期在，新晴客思忘。十三回月子，流照一楼霜。
归云庵拜孙太初墓
作者：厉鹗
朝代：清
体裁：五言律诗

山风穿竹径，仍署挂瓢堂。生不贩云壑，梦犹依佛香。雨昏苔石字，僧护鹤田粮。怅望空归去，明朝问钓航。
归来
作者：厉鹗
朝代：清
体裁：七言律诗

归来抖擞布衣尘，竹几藜床意最真。坐爱阳光通一室，卧闻冰霤落比邻。淮南书内题春女，扬子经中说夜人。我有心情狎寒昼，九逵不著自由身。
归舟力疾游乌戍三寺各得绝句二首 其一 密印寺
作者：厉鹗
朝代：清
体裁：七言绝句

青墩乌戍近比连，蟹舍菱塘绕一川。病客爱来寻古寺，前生或有打包缘。
归舟力疾游乌戍三寺各得绝句二首·其二
作者：厉鹗
朝代：清
体裁：七言绝句

霜叶萧萧下古廊，人传帝子读书堂。荡舟去后生天早，免见青丝发寿阳。
归舟江行望燕子矶作
作者：厉鹗
朝代：清
体裁：七言绝句

石势浑如掠水飞，渔罾绝壁挂清晖。俯江亭上何人坐，看我扁舟望翠微。
归舟江行望燕子矶作
作者：厉鹗
朝代：清

石势浑如掠水飞，渔罾绝壁挂清晖。俯江亭上何人坐？看我扁舟望翠微。
归舟行卫河西颢先发一日中涂相遇知有武昌之行赋此送之
作者：厉鹗
朝代：清
体裁：古风

水宿怀前俦，荒鸡已戒旦。乘流各参差，近岸屡回转。停桡复相逢，行计中道变。男儿且依刘，乡井何足恋。迍贱予所安，才谞子堪羡。江夏黄鹤楼，青山汉阳县。到及叶飞初，高吟独不见。
当湖冯孝子扶榇归里图
作者：厉鹗
朝代：清
体裁：五言律诗

万里云中榇，扶持泪满襟。山行石齧足，江渡浪惊心。归葬神应助，捐生愿更深。孝家看表里，竹帛照来今。
徐丈紫山今年八十三矣居清波门外湖滨病足不出户日事吟咏寄示近作赋此仰酬
作者：厉鹗
朝代：清
体裁：七言律诗

两年不见紫山翁，闻道婴颜尚旧红。脚疾偶然徐道度，诗名合继鲍清风。支离一榻惟观化，珍重双瓶但饷空。有约严城苦相限，柳洲乍可系低篷。
徐丈紫山没三年矣闻湖上故居名黄雪山房者巳拆卖于人雪樵有诗吊之予亦次韵
作者：厉鹗
朝代：清
体裁：七言律诗

逸气淩霄一剑飞，眼中人物似翁稀。百年无地悲华屋，万古空山陨少微。春雨如闻吟屐响，夕阳不见钓船归。门前鸭脚青青在，为访遗踪泪满衣。
徐州舟行纪事
作者：厉鹗
朝代：清
体裁：古风

樯为舟中权，帆势若悬纛。有时牵挽劳，竹索相缀属。我舟顺流下，彼舟适遭束。絙急不可弛，磨戛鸣数数。两舟掣而离，其势不转瞩。篙师失声呼，疾似捩空鹄。高樯忽中折，观者肤尽粟。我舟播荡馀，幸免鬼伯促。性命亦匪轻，造化戏何酷。有如争拔河，一跌聊自赎。又如放风鸢，线断偶然续。神意怜迂疏，字饱饭不足。书寄破冢出，事过虚船触。是时冬上旬，冷月光于烛。漕河下闸牢，函水严监督。三暮复三朝，何时峡离蜀。悁脰望南云，临深古所勖。
忆旧游
作者：厉鹗
朝代：清

溯溪流云去，树约风来，山剪秋眉。一片寻秋意，是凉花载雪，人在芦漪。楚天旧愁多少，飘作鬓边丝。正浦溆苍茫，閒随野色，行到禅扉。忘机。悄无语，坐雁底焚香，蛬外弦诗。又送萧萧响，尽平沙霜信，吹上僧衣。凭高一声弹指，天地入斜晖。已隔断尘喧，门前弄月渔艇归。
忆旧游
作者：厉鹗
朝代：清
体裁：词

溯溪流云去，树约风来，山剪秋眉。一片寻秋意，是凉花载雪，人在芦碕。楚天旧愁多少，飘作鬓边丝。正浦溆苍茫，闲随野色，行到禅扉。
忘机。俏无语，坐雁底焚香，蛩外弦诗。又送萧萧响，尽平沙霜信，吹上僧衣。凭高一声弹指，天地入斜晖。已隔断尘喧，门前弄月渔艇归。
忆王孙·怀红桥旧游
作者：厉鹗
朝代：清

小秦淮映小红桥。兰舫重来酒未销。秋雨多从蝉鬓飘。梦迢迢。曾倚阑干弄柳条。
忆笋
作者：厉鹗
朝代：清
体裁：五言律诗

三月春风老，乡园未得书。平安问修竹，甘脆忆家蔬。雨绿盈山市，泥香送佛庐。清馋有如此，血味愿教除。
念奴娇
作者：厉鹗
朝代：清

孤舟入画，怪人间、谁写渔朋鸥侣。起坐不离云鸟外，倒影山无重数。柳寺移阴，葑田拖碧，花气凉于雨。诗成犹未，远蝉吟破秋句。忽记身是行人，劳君把酒，暂揖湖光去。共惜风亭今夜笛，月逗离声前浦。千里幽襟，一堤野思，终拟将家住。甚时携手，水荭摇曳烟路。
怀亦谙上人游邓尉
作者：厉鹗
朝代：清
体裁：七言律诗

城中数觅不相遇，阿师始是心出家。写经坐沈木渎雨，负杖吟过铜坑花。天寒正觉五湖远，岁去那用双手遮。窗前旧竹亦可念，一两三茎曲复斜。
怀徐丈紫山客金陵二首·其一
作者：厉鹗
朝代：清
体裁：七言绝句

中秋过后重阳未，澄碧天光裂叶风。浊酒一杯歌一曲，久无此兴欠徐公。
怀徐丈紫山客金陵二首·其二
作者：厉鹗
朝代：清
体裁：七言绝句

春分弹指又秋分，记写新词笃耨熏。今日秦淮歌板绝，僧楼应梦马湘君。
思佳客·吴中作和绣谷
作者：厉鹗
朝代：清

窄窄纹窗小小舟，空波一片漾难收。满天细雨曾成梦，压水凉阴半倚楼。深玉盏，暖香篝。夹纱衣薄不曾秋。吴中旧事君知否，晚泊荷花为洗头。
思佳客·柳
作者：厉鹗
朝代：清

自琢新腔唱柳枝，段家桥外水仙祠。丝轻最在无眠处，腰弱尤看不舞时。莺一啭，笛孤吹。碧波澹澹影依依。春风若为长条惜，应遣情人少别离。
悼亡姬十二首·其一
作者：厉鹗
朝代：清
体裁：七言律诗

无端风信到梅边，谁道蛾眉不复全。双桨来时人似玉，一奁空去月如烟。第三自比青溪妹，最小相逢白石仙。十二碧阑重倚遍，那堪肠断数华年。
悼亡姬十二首·其七
作者：厉鹗
朝代：清
体裁：七言律诗

零落遗香委暗尘，更参绣佛忏前因。永安钱小空宜子，续命丝长不系人。再世韦郎嗟已老，重寻杜牧奈何春。故家姊妹应肠断，齐向洲前泣白蘋。
悼亡姬十二首·其三
作者：厉鹗
朝代：清
体裁：七言律诗

怅怅无言卧小窗，又经春雪扑寒釭。定情顾兔秋三五，破梦天鸡泪一双。重问杨枝非昔伴，漫歌桃叶不成腔。妄缘了却俱如幻，居士前身合姓庞。
悼亡姬十二首·其九
作者：厉鹗
朝代：清
体裁：七言律诗

何限伤心付阿灰，人间天上两难猜。形非通替无由睹，泪少方诸寄不来。嫩萼忽闻拚猛雨，春酥忍说化黄埃。重三下九嬉游处，无复蟾钩印碧苔。
悼亡姬十二首·其二
作者：厉鹗
朝代：清
体裁：七言律诗

门外鸥波色染蓝，旧家曾记住城南。客游落托思寻藕，生小缠绵学养蚕。失母可怜心耿耿，背人初见发鬖鬖。而今好事成弹指，犹剩莲花插戴簪。
悼亡姬十二首·其五
作者：厉鹗
朝代：清
体裁：七言律诗

病来倚枕坐秋宵，听彻江城漏点遥。薄命巳知因药误，残妆不惜带愁描。闷凭盲女弹词话，危托尼姏祝梦妖。几度气丝先诀别，泪痕兼雨洒芭蕉。
悼亡姬十二首·其八
作者：厉鹗
朝代：清
体裁：七言律诗

郎主年年耐薄游，片帆望尽海西头。将归预想迎门笑，欲别俄成满镜愁。消渴频烦供茗碗，怕寒重与理熏篝。春来憔悴看如此，一卧枫根尚忆不。
悼亡姬十二首·其六
作者：厉鹗
朝代：清
体裁：七言律诗

一场短梦七年过，往事分明触绪多。搦管自称诗弟子，散花相伴病维摩。半屏凉影颓低髻，幽径春风曳薄罗。今日书堂觅行迹，不禁双鬓为伊皤。
悼亡姬十二首·其十
作者：厉鹗
朝代：清
体裁：七言律诗

除夕家筵巳暗惊，春醪谁分不同倾。衔悲忍死留三日，爱洁耽香了一生。难忘年华柑尚剖，瞥过石火药空擎。祇馀陆展星星发，费尽愁霜染得成。
悼亡姬十二首·其十一
作者：厉鹗
朝代：清
体裁：七言律诗

约略流光事事同，去年天气落梅风。思乘荻港扁舟返，肯信妆楼一夕空。吴语似来窗眼里，楚魂无定雨声中。此生只有兰衾梦，其奈春寒梦不通。
悼亡姬十二首·其十二
作者：厉鹗
朝代：清
体裁：七言律诗

旧隐南湖渌水旁，稳双栖处转思量。收灯门巷忺微雨，汲井帘栊泥早凉。故扇也应尘漠漠，遗钿何在月苍苍。当时见惯惊鸿影，才隔重泉便渺茫。
悼亡姬十二首·其四
作者：厉鹗
朝代：清
体裁：七言律诗

东风重哭秀英君，寂寞空房响不闻。梵夹呼名翻满字，新诗和恨写回文。虚将后夜笼鸳被，留得前春蔟蝶裙。犹是踏青湖畔路，殡宫芳草对斜曛。
惜奴娇
作者：厉鹗
朝代：清
体裁：词

深院无人，看分月、纹疏小。閒情约、青奴漫恼。藕惹冰丝，悄一似、红衣拗。曾道。赋微凉、单栖悟早。露箑烟襟，可暗忆、凌波棹。垂杨髻、幽花玉照。梦绕香璎，又唤醒、烦尘埽。秋到。休更怨、西风草草。
惜奴娇
作者：厉鹗
朝代：清

深院无人，看分月、纹疏小。閒情约、青奴漫恼。藕惹冰丝，悄一似、红衣拗。曾道。赋微凉、单栖悟早。露箑烟襟，可暗忆、淩波棹。垂杨髻、幽花玉照。梦绕香璎，又唤醒、烦尘扫。秋到。休更怨、西风草草。
惜馀春慢·戊戌三月二十二日汎湖用清真韵
作者：厉鹗
朝代：清

绿遍山腰，青回沙尾，花信几风吹断。屏间鸟度，镜里舟移，乍试苧衫绡扇。常把禅机破除，难负春研，流光如箭。正蘅皋税驾，袜尘不动，黛明波远。看渐是、弱絮萦烟，新荷铸水，丽景一番熏染。初啼鴂后，将噪蝉前，池阁嫩晴千变。谁道凭阑有人，暗忆年华，自怜幽倩。且停桡浅酌，霏雨沾衣数点。
惠山下与西畴别
作者：厉鹗
朝代：清
体裁：七言绝句

人生客路惜离群，笑语连朝得共君。须记并船分袂处，僧钟茶火隔秋云。
惠山听松庵观王孟端竹炉诗画卷次吴文定公韵
作者：厉鹗
朝代：清
体裁：七言律诗

舍人雅尚寄名泉，为爱山僧手自煎。瓶响风中兼雨外，水评陆后更张前。空寮只许茶人住，一榻翻同竹祖眠。三百年来留宝墨，箫材无恙是天全。
意林所藏宋徽宗鸲鹆图同确士作
作者：厉鹗
朝代：清
体裁：古风

繁华如梦宣和事，仍在神霄自游戏。谁传真迹落人閒，鸲之鹆之妙无比。松枝淅淅墨针攒，一踏枝鸣二堕地。足钩咮啄定争斗，不然那得风毛坠。中閒似欲助老拳，欲飞未飞张两翅。晶荧点漆活眼睛，却含万里龙沙泪。我闻物性不踰济，竟遣銮舆随突骑。祇应回首愧此图，难谕两宫通问使。当时迎驾教瑞禽，扇筤翔集香风深。五月五日工剪舌，学成言语知人心。贯京便佞等豢养，不止乌栖借上林。天机写肖能无误，押字淋漓若垂露。洞庭诗客诗独步，邀我联吟重豪素。休比乾侯鲁国谣，仍为天水王孙赋。
意林更出新语和予菽乳诗伴黄梅花见遗仍叠前韵为报
作者：厉鹗
朝代：清
体裁：古风

叩户送诗急，有如裹芳鲭。一门萃三俊，正用臞翁评。叔也压强韵，灰里拨阴铿。吾观服食类，以乳名最精。石乳誇丑座，侈与金钗并。茗乳泼南唐，破睡心神澄。若将菽乳比，俭薄应羞赪。不闻郊庙祀，嘉栗先粢盛。巳熟豆子雨，何减函牛烹。汉窦实豪宗，同出多异名。熏胥竟自荐，酒国方全生。或袭鸱夷号，亦冒人衔行。虽非他偪处，终逊玉雪清。君诗独后劲，偏师欲乘城。娆之蜡花枝，佛妆缀燕嫇。我亦怯穿缟，敢恃突骑赢。谁言谱蔬食，却似闻军声。嗅花且啜菽，二事堪兼营。
意难忘·丁未冬杪客芜城将归次饮谷送别韵
作者：厉鹗
朝代：清

旧宛荒湾，正恖恖别袂，草草欢筵。放歌销白日，转枕梦青天。风力紧，折吴绵。寒色渐苍然。话倦游、不如归去，如此湖山。津头已买篷船。尚樵歌共谱，琴趣閒编。沙河春拊马，灯市夜飞蝉。花倚担，菜登盘。节物又增年。问几时、掀髯一笑，追逐吟仙。
意难忘·丁未冬杪客芜城将归次饮谷送别韵
作者：厉鹗
朝代：清
体裁：词

旧苑荒湾，正悤悤别袂，草草欢筵。放歌销白日，转枕梦青天。风力紧，折吴绵。寒色渐苍然。话倦游、不如归去，如此湖山。津头已买篷船。尚樵歌共谱，琴趣閒编。沙河春拊马，灯市夜飞蝉。花倚担，菜登盘。节物又增年。问几时、掀髯一笑，追逐吟仙。
感皇恩
作者：厉鹗
朝代：清

已是杀釭花，月笼深閤。何处行云到巫峡。一湾流水，只有浮萍开阖。依稀亲记斗，池边鸭。明日暖风，兰纱裁夹。玉剪多情度帘押。蜜犀蠲忿，定带露痕偷掐。几时频见也，纤红甲。
感秋
作者：厉鹗
朝代：清
体裁：古风

炎景忽已往，素节来有期。西池日夕凉，风雨飘无时。高树易为响，离蝉如自悲。谁能慰绵思，非无酒盈卮。
慰意林悼亡
作者：厉鹗
朝代：清
体裁：七言律诗

难问高穹竟渺茫，看君憔悴鬓新霜。情如微子偏伤逝，才似安仁又悼亡。多事雁声啼梦破，无端鱼目照更长。春椒将献高堂寿，应减中宵泪两行。
扫花游
作者：厉鹗
朝代：清

折花泛舸，又夜浅灯孤，绿阴如许。旧游间阻。听檐声压酒，醉醒无据。落魄多愁，尚记罗裙雁柱。向南浦。讶杨柳今朝，腰瘦慵舞。行遍深院宇，已负了春来，忍教春去。笑人易误，似山中枕石，顿忘时序。小榼樱桃，更忆西园胜聚。寄情处。画当年、满湖烟雨。
扬州客舍夜雨
作者：厉鹗
朝代：清
体裁：七言律诗

十日秋来九风雨，田家客子同煎烦。莎鸡湿语此时壁，水鹤夜啼何处村。石曼卿已卜亲窆，许元度将为弟婚。依依顾影在千里，想得家人灯下论。
扬州慢·广陵芍药
作者：厉鹗
朝代：清

疏雨催妍，稚寒凝态，天涯相见魂销。问春归几日，未尽减春韶。算亭北、新妆老去，不多风露，暗展轻绡。送杯中婪尾，香心欲话无聊。鸦黄初试，记当年、曾识烟苗。奈月幌低笼，云阶斜倚，梦到迢迢。除却谢郎俊句，无人与、浅晕深描。想难禁携赠，离情都在红桥。
扬州新构梅花书院纪事二十韵为秋玉赋
作者：厉鹗
朝代：清
体裁：五言排律

一篑前朝筑，层台久已倾。榛艿谁剪薙，堂庑忽峥嵘。断手由耆旧，同心快落成。乔林书阁迥，疏影墨池横。带草缘文砌，衣鱼走旅楹。人来石仓学，地胜月泉名。都讲堪重席，高材自短檠。俗将歌吹易，气以茝兰更。白雁江南谶，红羊宋室平。双忠同抗节，百战力婴城。纯孝维桑重，天恩绰楔旌。庭闱因愈疾，笄帼独怀清。血尽栖魂馆，风缠托体茔。异时齐俎豆，列屋若宗祊。始作图经记，姱修月旦评。功逾文太守，颂遍鲁诸生。丹雘期千祀，青鞋访二黉。无忘等嘉树，有道补由庚。为约春初霁，还寻郭外行。仍持无算爵，共听栗留鸣。
扬州清明有感
作者：厉鹗
朝代：清
体裁：古风

游丝堕地花斑斑，客如颠当长闭关。芹芽入市刀鲚上，非我无酒开心颜。翻书偶记柳州柳，千言寄友经忧患。捧奠孑立拜埽阻，举首北望啼痕潸。回肠振触事虽异，阿父浅土情尤艰。敢求范氏上吉冢，但得雍伯无终山。不官免学右军誓，有约直待庞公还。西山地燥一抔足，云衣水乐相回环。其旁种竹置丙舍，笺天乞得清且闲。年供麦饭作寒食，祀罢松鸟鸣𠴨𠴨。呜呼此愿果何日，新烟旅食茱萸湾。
折桂令十首 其一 金陵朝天宫秋寓
作者：厉鹗
朝代：清
体裁：曲

笑平生，诗卷生涯。偶寄云房，似到仙家。镜照山精，钟敲夜斗，鼎鍊秋霞。申地园，不留破瓦。卞公坟，谁种残花。莫羡豪华，六代兴亡，衰柳啼鸦。
折桂令十首 其七 浩然巾
作者：厉鹗
朝代：清
体裁：曲

展鲛绡，一幅裁云。素颈遮寒，翠鬓藏春。踏雪风流，寻梅窈窕，照镜温存。分明是、江妃后尘。又猜疑、孟浩前身。诗客知恩，刚近香肩，冻粟无痕。
折桂令十首 其三 题殿画乞巧图
作者：厉鹗
朝代：清
体裁：曲

剩前朝，一帧丹青。长信昭阳，无限秋情。金合藏蛛，綵桥度鹊，纨扇飞萤。听玉漏，迟迟五更。拜银湾，脉脉双星。梧影闲庭，不卜他生，但祝今生。
折桂令十首 其九 怀嶰谷游金陵效叠韵体
作者：厉鹗
朝代：清
体裁：曲

溯空行，小艇风轻。万顷潮平，清兴堪乘。山迥云生，林青雨映，一坐金陵。景阳井、苔崩旧京。石头城、烟冷新亭。茶鼎禅灯，竹径江声。酒圣诗盟，少摒尘缨，缓定归程。
折桂令十首 其二 赋得客帐梦封侯
作者：厉鹗
朝代：清
体裁：曲

傍幽窗，斗帐凄凉。何许儒冠，忽拥油幢。虎士趋风，蛾眉环坐，珠履成行。班祭酒，须轻故乡。李将军，得遇高皇。万里名扬，万户勋偿。一枕邯郸，总是荒唐。
折桂令十首 其五 述怀
作者：厉鹗
朝代：清
体裁：曲

问先生、底事穷愁。放浪形骸，笑傲王侯。不隐终南，不官彭泽，不访丹丘。搔白发，三千丈在手。算明年，六十岁平头。天许奇游，弄月蛟门，看雨龙湫。
折桂令十首 其八 题徐安生桂花湖石小幅为丁龙泓作
作者：厉鹗
朝代：清
体裁：曲

是何人，染出秋光。石拟闻蛬，树讶悬香。纤手皴苔，柔毫晕碧，娇额分黄。权当作、如来供养。也应教、才子收藏。肠断吴阊，漂泊多情，老去徐娘。
折桂令十首 其六 西湖次赵文宝韵
作者：厉鹗
朝代：清
体裁：曲

比西湖，西子争誇。西子看来，尚逊秾华。不尽云山，无穷烟柳，可惜风花。斜阳在，黄妃旧塔。醉乡眠，苏小谁家。流水残霞，新月如牙。油壁香车，归去吴娃。
折桂令十首 其十 杨妃病齿延清斋分赋
作者：厉鹗
朝代：清
体裁：曲

宴华清，何限欢娱。底事朝来，粉悴香癯。柳叶微颦，瓠犀小冷，棠萼愁吁。没乱煞、开天帝主，敕离支、休进中厨。塞上思酥，突骑长驱。活玉巢中，且忍须臾。
折桂令十首 其四 低髻
作者：厉鹗
朝代：清
体裁：曲

理香丝，样减菱铜。紧绾螺尖，不放鸦松。翠叶斜安，金钗短插，罗帕轻笼。行云稳，微微楚峰。堕花悭，小小吴宫。传遍城中，压倒韦娘，见惯司空。
抱云峰
作者：厉鹗
朝代：清
体裁：古风

幽人病起学鍊颜，江村寒寂鸦影还。帝遣灵文传十赉，先以泗滨之砚山。似听松声吹壑底，森然却立丁香鬼。洞天一品未足奇，剑倚千寻令公喜。玉女衣披巫峡雨，胡桃文浃青泥髓。客儿有句写幽抱，笑杀巴音歌下里。片帆欲往搜湖嵌，君今绕案浮烟岚。吴兴风篁响清绝，漫费琴丝窾碧岩。我愧心魂未斋祓，螺子应为赐汤沐。故家好事谱空青，无此玲珑袖中物。闭户看山道自尊，出岫巳懒如幽人。云根莫道悭肤寸，望拜三峰礼七真。
招隐寺
作者：厉鹗
朝代：清
体裁：古风

戴公遗青山，松门限畦畛。清风入仙梵，云壑流不泯。空香层构出，密叶长廊引。西窥鹿跑泉，林影写镜锦。故人李约辈，藉草共瓢饮。微聆得至音，寒漱有馀凛。荒台传萧梁，乱石如插笋。读书今已无，耳学予自哂。古事满禅关，追寻恐难尽。
拟冬堂赠辞
作者：厉鹗
朝代：清
体裁：古风

节嘉平修望祀，屑琼糜香猗靡。兰肴芬椒醑旨，青蜺旌兮旖旎。陈丝簧兮众技，送将归兮水帝。子媵游光兮从宜𣝒，攘残阴兮除旧，皇穹甚仁兮灾不可又。女娭游兮㝩㝗之野，桃为弧兮茅为马。召灵氛兮占太人，五穷遁藏兮壹气孔，神倚东风兮祝苍华。区陬兮密清，梅枝兮横斜。
拟古二首·其一
作者：厉鹗
朝代：清
体裁：古风

峨峨昆崙山，郁郁环刚树。仙人散绿发，正阳无风雨。弹我白雪琴，高丘哀无女。苟得一心人，聊以结衷素。
拟古二首·其二
作者：厉鹗
朝代：清
体裁：古风

美人生南国，纤手工织纴。或为绕梁歌，当窗扬清音。色丽夺华烛，情绵闲锦衾。戒旦上兰皋，亭午眺青林。采葛知心苦，激漂能自沈。不为怀春意，谁识空闺心。
拟游横山不果回舟有作
作者：厉鹗
朝代：清
体裁：古风

市尽松声孤，野旷山势远。横山不可到，深秀纷挂眼。永怀江居士，高眠绝异患。静笑泉出溪，冷爱云在巘。穿翠若飞梭，嘉名锡策蹇。伊余有同心，未惬结庐愿。谁云惜早芳，惆怅回桡晚。
拨不断·晚秋田家
作者：厉鹗
朝代：清
体裁：曲

倚霜根，望前村。西风渐掠归鸦阵。稻熟租分斛面匀。菊香醉枕锄头稳。是非休问。
挽方环山
作者：厉鹗
朝代：清
体裁：五言律诗

别时君善饭，惊见素帷陈。水逝悲同甲，松摧失俊人。文章秋卷冷，粉墨夜台新。旧赠营丘笔，今逾什袭珍。
换巢鸾凤·张东园送洋鸡一只赋此报之
作者：厉鹗
朝代：清

一讯槎风。有双栖锦羽，携取筠笼。抱时春屿里，啼处晓波东。洪桃花下几回逢。乍呼小名，朱朱未通。瑶窗远，想误却、汜人同梦。珍重。谁乞种。持比汝南，噤㾕神偏耸。帻染蛮砂，尾捎蜃雨，特地移窠分送。我已无心舞秋宵，负雏看啄苔阶缝。凭丹青，唤梅家、写伊飞动。
授衣续婚广陵戏赠长句
作者：厉鹗
朝代：清
体裁：古风

陈郎三载芜城住，不复寒衾梦秋雨。人生会合何可量，婿乡山色空濛处。美如孺子岂长贫，才是丁仪当与女。却扇宁无故剑思，写韵依然玉台侣。吾乡昔者吴安中，陈郎盛礼将无同。只愁埽眉笔矜慎，求书不肯面发红。扁舟共载须匆匆，吴山晴翠开帘栊。生儿未学游丝帖，一笑堂前慰乃翁。
探春慢·次赵饮谷韵
作者：厉鹗
朝代：清
体裁：词

冷砚敲秋，枯筇倚晚，西风斜掠平楚。芋熟湖田，枫明水巷，先放烟鸿飞去。还似春时节，埽不尽、閒愁吹絮。暖红院落谁家，迎寒犹试箫鼓。此际青门曾住。记晓碾霜轮，未教离阻。老大才华，凄凉身事，销得箜篌知遇。三五回圆月，怕静夜、窥人良苦。待问梅花，何时香拂衫缕。
探春慢·次赵饮谷韵
作者：厉鹗
朝代：清

冷砚敲秋，枯筇倚晚，西风斜掠平楚。芋熟湖田，枫明水巷，先放烟鸿飞去。还似春时节，扫不尽、閒愁吹絮。暖红院落谁家，迎寒犹试箫鼓。此际青门曾住。记晓碾霜轮，未教离阻。老大才华，凄凉身事，销得箜篌知遇。三五回圆月，怕静夜、窥人良苦。待问梅花，何时香拂衫缕。
携侄黼登吴山西爽阁望湖上霁雪
作者：厉鹗
朝代：清
体裁：古风

十日鸿雪天乍醒，金鸦展翅光昽昤。春寒留此幻玉在，急携阿买行伶俜。风扶两腋上绝磴，堕檐冰柱来殊庭。庭中萼绿华已破，童子辍诵灵飞经。西偏为我开小户，翻身跳入申徒瓶。全湖只在几席下，峰围银浪摇窗棂。颇黎盆盛新水满，中有璇馆浮如萍。城阴练练铺万瓦，盖尽尘界浊且腥。林梢阳燄动未动，太素境欲还始青。眼前梨云尚就梦，画里竹叶看扬舲。恐教归去洞天闭，追摹惝恍忘真形。笑渠序白乏奇语，诗成唱与群仙听。
摄山杂咏十二首 其一 明徵君碑
作者：厉鹗
朝代：清
体裁：古风

居士八辞徵，异代动帝王。侍书笔有神，磊落载天章。商略拓翠墨，用实归时装。
摄山杂咏十二首 其七 试茶亭
作者：厉鹗
朝代：清
体裁：古风

言寻白乳泉，皋卢未携至。不见试茶亭，空留试茶字。犹胜徐十郎，山前设茶肆。
摄山杂咏十二首 其三 品外泉
作者：厉鹗
朝代：清
体裁：古风

引杖试灵源，暗笕通积霤。仰出石莲花，珍池似阿耨。我来为品题，清寒不可漱。
摄山杂咏十二首 其九 天开岩
作者：厉鹗
朝代：清
体裁：古风

绝径上厜㕒，劖削无坚顽。一□横舄下，南宗著色山。高空指飞鸟，远自蒋陵还。
摄山杂咏十二首 其二 舍利塔
作者：厉鹗
朝代：清
体裁：古风

隋文遗浮图，石函瘗云峤。下镌佛涅槃，绘事顾陆肖。奈何完颜军，缺落付劫烧。
摄山杂咏十二首 其五 翠微庵
作者：厉鹗
朝代：清
体裁：古风

霜风放严晴，堕叶雨无极。隔篱礼磬声，不改翠微色。揖客登僧楼，转觉岚阴逼。
摄山杂咏十二首 其八 般若台
作者：厉鹗
朝代：清
体裁：古风

精庐黄叶中，閒以修筠裹。般若本非台，蒲团销七个。乞我佛前灯，中宵吉祥卧。
摄山杂咏十二首 其六 中峰涧
作者：厉鹗
朝代：清
体裁：古风

蔓壑一枝水，远自中峰吐。隔竹鸣佩环，绝忆柳州语。僧房静夜闻，月来风起处。
摄山杂咏十二首 其十 白鹿泉
作者：厉鹗
朝代：清
体裁：古风

澄泓浸山腹，天影露半圭。传闻初开日，雪色饮伊尼。谁知临淮侯，兴与桑苧齐。
摄山杂咏十二首 其十一 靳尚祠
作者：厉鹗
朝代：清
体裁：古风

楚臣佩菉葹，林表曾现形。自受度师戒，不食江鱼腥。我非离忧客，坦步半山亭。
摄山杂咏十二首 其十二 白云庵
作者：厉鹗
朝代：清
体裁：古风

林深老屋斜，日落山风大。一僧拾橡归，延客听虚籁。为忆曾游人，迢迢白云外。
摄山杂咏十二首 其四 千佛岭
作者：厉鹗
朝代：清
体裁：古风

偃松列如幢，层累得殊胜。二分趾外垂，伛偻上危磴。初日照金容，高下眩难定。
摸鱼儿·和葑田病耳
作者：厉鹗
朝代：清
体裁：词

甚年时、楚江寒早，病怀偏恼孤旅。悠然自唤空閒字，瘦影几番回顾。难寐处。也省听、敲窗暗叶穿阶雨。残更漫数。总付与醒眸，青灯素被，浑未减愁绪。人间世，几个知音伴侣。幽兰渌水休谱。秖应不了枯禅味，闻性卷荷犹贮。凝思苦。问隔屋钗声、可是忘情句。因君小住。向无想山中，飞尘浣断，相约枕流去。
摸鱼儿·和葑田病耳
作者：厉鹗
朝代：清

甚年时、楚江寒早，病怀偏恼孤旅。悠然自唤空閒宇，瘦影几番回顾。难寐处。也省听、敲窗暗叶穿阶雨。残更漫数。总付与醒眸，青灯素被，浑未减愁绪。人间世，几个知音伴侣。幽兰渌水休谱。只应不了枯禅味，闻性卷荷犹贮。凝思苦。问隔屋钗声、可是忘情句。因君小住。向无想山中，飞尘浣断，相约枕流去。
摸鱼儿·尘梅追和元人颜吟竹
作者：厉鹗
朝代：清

怪朝来、凝芳盈席，一枝幻出清瘦。纷纭不用将犀辟，付与散花掺手。无乍有。想漠漠轻寒、昨夜穿窗透。纱笼护否。恐疏朵横陈，探春多误，更与洒冰溜。偷描处，漫比脂妆玉镂。寓形休污吟袖。鹿胎几点閒踪迹，惊觉软红回首。延望久。恍翳月吹烟、正是开时候。高情似旧。笑学字萧郎，低徊未拂，香影写难就。
摸鱼儿·己亥初春过太湖次李秋堂韵
作者：厉鹗
朝代：清

尚悤悤、垂虹春早，残芦风里如语。愁阴不散烟汀阔，一叶软波翔舞。扶柁去。望练绕吴城、几点青旗字。鲈乡社树。想雾鬓风鬟，也怜寒峭，浅翠照眠鹭。千年事。零落荒台别墅，乾坤元是孤旅。漫临奁鉴惊清影，客子何堪尘土。须小住。看重叠云衣、裹就湖天暮。低眠旧浦。续渔具因缘，茶人滋味，休写断肠句。
摸鱼儿·得汪舍亭婺州晚春见怀诗用蜕岩韵答之
作者：厉鹗
朝代：清

又腾腾、一番春晚，无情潮落江浦。故人犹忆春前别，不肯载愁流去。窗暝处，展淡墨吴笺、忽见殷勤语。客怀定苦。在縠水双流，沈楼一角，日日独看雨。凄凉意。不数淋铃督护，风流那减张绪。平生我亦多情者，更搯酒边遗谱。还问取。问青子绿阴、可记城南路。休歌尔汝。待再觅邮筒，馀花晚笋，刻意为君赋。
摸鱼儿·芜城清明
作者：厉鹗
朝代：清

杏饧香、闹花门巷，家家风外晴稳。来时犹道江程短，定不短如愁鬓。飞絮近。作酒恶寒轻、只是无人问。红丝砚润。便杜老伤春，江郎赋别，难写此时恨。西湖路，最爱山联眉晕。游船曾记归尽。绿杨阑角听莺坐，知我平生疏俊。情一寸。回首处、云容水态还相引。天涯自哂。绕九里街中，三分月底，谁与寄芳信。
摸鱼儿·芡
作者：厉鹗
朝代：清
体裁：词

趁平湖、采芳艇小，荷盘初沸烟雨。钗茎静照凉波影，不比脆丝缠露。花点注。看倾尽斜阳、幽意凭谁诉。西洲倩女。讶碧臆才翻，青吭渐满，脉脉水天曙。明珠剖，谁道暗投无误。鲛人何事相妒。携来菱市瓜塍畔，犹著宫黄深护。论斗煮。算风味亲尝、只有涪翁语。轻圆荐俎。早萦系心期，春葱腻雪，巧夕剪灯处。
摸鱼儿·芡
作者：厉鹗
朝代：清

趁平湖、采芳艇小，荷盘初沸烟雨。钗茎静照凉波影，不比脆丝缠露。花点注。看倾尽斜阳、幽意凭谁诉。西洲倩女。讶碧臆才翻，青吭渐满，脉脉水天曙。明珠剖，谁道暗投无误。鲛人何事相妒。携来菱市瓜塍畔，犹著宫黄深护。论斗煮。算风味亲尝、只有涪翁语。轻圆荐俎。早萦繫心期，春葱腻雪，巧夕剪灯处。
摸鱼儿·透风透月两明轩赋新荷
作者：厉鹗
朝代：清

扫千红、已随流去，绿云南浦偷换。钱钱点点田田样，浮动镜心才满。青盖软。想早畏朱曦、为覆双鸳伴。全舒尚卷。似龙女笺缄，鲛人帕束，含忆又含怨。西湖好，何处罗裙玉腕。采香休道来晚。粉红未逐薰风嫁，扇底且藏娇面。珠倒溅。听聚雨声声、谱入歌喉啭。吟骚意懒。任细袅冰丝，低摇翠柄，衣小那堪剪。
摸鱼儿·透风透月两明轩赋新荷
作者：厉鹗
朝代：清
体裁：词

扫千红、已随流去，绿云南浦偷换。钱钱点点田田样，浮动镜心才满。青盖软。想早畏朱曦、为覆双鸳伴。全舒尚卷。似龙女笺缄，鲛人帕束，含忆又含怨。西湖好，何处罗裙玉腕。采香休道来晚。粉红未逐薰风嫁，扇底且藏娇面。珠倒溅。听骤雨声声、谱入歌喉啭。吟骚意懒。任细袅冰丝，低摇翠柄，衣小那堪剪。
摸鱼儿·首夏归杭过吴淞景物清旷有会而作
作者：厉鹗
朝代：清

绿阴阴、江南千树，重来桃叶依旧。十年不负烟波兴，付与殢人杯酒。船唤否。度一片凉云、最恋河桥柳。凭阑望久。趁萤影高低，渔歌断续，摇过五湖口。归非偶。正是清和时候。深村乐事多有。焙茶煮茧梅风里，换得霜鳞盈斗。诗思瘦。待小草湘兰、已入骚人手。西泠永昼。汎五日轻桡，独醒何事，散发醉还又。
撒沙夫人庙
作者：厉鹗
朝代：清
体裁：古风

台殿高切云，北山山半出。下视花海铺，上荫松障密。薄暮一跻攀，回风送萧瑟。翠帷映金灯，香雾蒙玉质。在昔建炎初，兵气缠驻跸。神生正笄年，走避致愁疾。守贞陨空山，退敌合仙术。沙扬灌坛雨，氛蔽东皇日。传乏更生文，记无令升笔。惟有村女儿，酌醴岁勿失。
放舟河渚至蒹葭里
作者：厉鹗
朝代：清
体裁：古风

梅花界北渚，流水与花俱。随花入水源，单汎同轻凫。白云何方来，亭童过艖䒀。芳洲始瀰漫，倒映如攲湖。与子濠梁意，久脱尘事拘。持颐得静观，短楫画菰蒲。际岸见山影，尚隐残黄芦。湾洄转多态，中沚浮覆盂。梵放知有人，渔歌忆吾徒。翻然掠波去，淡淡春烟无。
放船自孤山至湖心寺作
作者：厉鹗
朝代：清
体裁：七言律诗

山螺翠写午晴馀，艇子沿缘兴未疏。草比裙腰犹浅淡，水如镜面更空虚。载来双笛杨公济，坐共孤禅孙太初。前辈风流应不远，倚阑斜日为踌蹰。
敬身用山谷韵乞高丽墨于功千而墨仅二枚一赠尺凫一以赠仆竟无以应也次韵答之仆亦同作
作者：厉鹗
朝代：清
体裁：古风

黑玉乾爻光印纸，柳枝瘦龙略相似。贡馀人手竞分藏，主不吝留等穷子。城南居士气高寒，乞墨不乞钱买山。半枚莫得李公择，置君且在廉让閒。
斗婵娟·题赵饮谷采香词居近沧浪亭自榜曰小吴船
作者：厉鹗
朝代：清

中吴烟水微茫地，吟边何限清感。夜深腰笛伴渔讴，冷玉花千点。剪秀骨、香霏露染。娃宫风景教长占。错羡舟居好，几雁齿、桥头解缆，回首销黯。仍是载酒年时，蓦然低忆，蕙炉丝袅菱鉴。断肠重唱小横塘，粉字开还掩。纵贺老、心情未减。无端世味如云淡。好约我、垂竿手，斜雨梅黄，凭君画槛。
新丰
作者：厉鹗
朝代：清
体裁：五言律诗

百里丹阳路，炊烟聚一区。有霜侵旅鬓，计日改川涂。水落塘犹在，天寒酒可酤。诗人例辛苦，踪迹满江湖。
新安吴东岩孙妇朱孺人殉节诗
作者：厉鹗
朝代：清
体裁：古风

问政山高云纚纚，瑶姬夜蹑青鸾尾。竹阴黯澹桂魄香，左挹湘娥右山鬼。欲灭不灭深屏灯，朝来炎赫如怀冰。为郎无计挽白日，妾命毕以朱丝绳。郎家闺门若朝典，一杯姜橘灵车饯。谁知泉穴百年同，不道欢言当日浅。祖翁闻之泣且惊，钜篇上媲刘更生。我为作歌少尘土，涤笔新安江水清。
新安吴长公与予有卜邻之约将以明春携家武林索赠四首用旧韵·其一
作者：厉鹗
朝代：清
体裁：七言律诗

一区河曲地还馀，同巷初欣有定居。自比晏婴知近市，非关王播羡临渠。名泉秀嶂兼幽躅，落叶高窗似故庐。为说西湖好烟景，长竿移得昉溪渔。
新安吴长公与予有卜邻之约将以明春携家武林索赠四首用旧韵·其三
作者：厉鹗
朝代：清
体裁：七言律诗

入春风色最夭斜，摒挡琴书颇足誇。带藓旋移天竺石，和泥须买马塍花。每听通德闲中话，相伴清娱到处家。只此净名方丈室，翛然已远软尘哗。
新安吴长公与予有卜邻之约将以明春携家武林索赠四首用旧韵·其二
作者：厉鹗
朝代：清
体裁：七言律诗

豪华不慕柘枝颠，脱却朝衫便是仙。求友寒寻烟外驿，携家春上渡头船。拟删碧草通新径，待构高斋署小眠。我亦年来爱幽隐，买山未辨道林钱。
新安吴长公与予有卜邻之约将以明春携家武林索赠四首用旧韵·其四
作者：厉鹗
朝代：清
体裁：七言律诗

残年犹遣报章闻，酒国诗坛即旧勋。水竹遮村无万数，鸡豚结社再三云。蒐罗更续城东记，讨论应添砚北群。他日灌园徵轶事，雨苗烟甲几家分。
新市道中
作者：厉鹗
朝代：清
体裁：七言绝句

擘岸风多损昼眠，荻芽短短不生烟。水村无避春寒处，来觅酒家门系船。
新庵
作者：厉鹗
朝代：清
体裁：五言绝句

小院竹声合，僧雏进茗时。壁间鐼子挂，闲觅故人诗。
新晴探梅南屏山中同江声龙泓让公作
作者：厉鹗
朝代：清
体裁：五言律诗

为问梅花信，高僧领客探。笛声吹不到，鸟语静相参。春竹孤香抱，晴湖一碧涵。翻思前夜雪，无路向山南。
新晴汎舟河渚过曲水庵
作者：厉鹗
朝代：清
体裁：古风

春宇得风霁，景气亭午佳。微霄动川影，夹岸吹寒花。舟行不觉远，来访释子家。闻磬尚隔浦，登阁如浮查。当境寂为乐，遍知生有涯。愿于绳坐参，幽踪寄菱葭。长者号流水，童子能聚沙。他时记此会，竹外青峰斜。
新正三日同东壁瓯亭竹田集吴山延庆道院分韵
作者：厉鹗
朝代：清
体裁：古风

始春事登临，丽瞩与前别。窈窕开嵓楹，自擅山水窟。一镜瞰澄明，千峰俯环列。浮岚氲欲动，迟晖耿难灭。驰心为轻舟，孤屿转沿越。乃知仙家事，灵境坐超忽。茗馀幽鸟哢，吟次闲梅发。相要问黄宁，予将鍊华发。
新正五日将赴西林皋渟探梅之约晚晴志喜
作者：厉鹗
朝代：清
体裁：五言律诗

已见雪为雨，天教五日晴。闲惟觅禅伴，老更勇山程。晚色钩帘净，春泥曳履轻。花风吹第一，明发摘船行。
新正试笔次许初观韵二首·其一
作者：厉鹗
朝代：清
体裁：七言律诗

春来光景尽依然，少壮心情可似前。渐茁霜髭明镜里，自回青眼野鸥边。弦歌漫欲营三径，书卷犹应悔十年。留得梅花冰雪后，南邻北里任熏天。
新正试笔次许初观韵二首·其二
作者：厉鹗
朝代：清
体裁：七言律诗

结习分明著意删，置身逋客定僧閒。无方医俗诚堪恨，遇事称佳亦强颜。郁垒我才劳纸墨，醉乡君且小尘寰。闲中检校关心处，除却哦诗不复关。
新霁自安乐山至秦亭山道中作
作者：厉鹗
朝代：清

肩舆虽劳人，幽寻息吾趾。还如履白云，横度青嶂里。一里一徘徊，林鸟哢迟晷。稍稍数家村，劙桑课春事。尘网幸见疏，吾土兼信美。野风香落梅，深竹照流水。昨来忽晴阴，浮生正如此。犹持入山心，逦迤向城市。
新霁自安乐山至秦亭山道中作
作者：厉鹗
朝代：清
体裁：古风

肩舆虽劳人，幽寻息吾趾。还如履白云，横度青嶂里。一里一裴回，林鸟哢迟晷。稍稍数家村，劙桑课春事。尘网幸见疏，吾土兼信美。野风香落梅，深竹照流水。昨来忽晴阴，浮生正如此。犹持入山心，逦迤向城市。
方君任见示后周西岳华山碑且索赋诗
作者：厉鹗
朝代：清
体裁：古风

方君好古人共知，探讨金石忘饥疲。炎晖堪畏早过我，手示宇文西岳碑。非狐非貉本篡窃，明月坠后魏祚移。天和之际主英毅，关中形胜邦家基。素祇首重豫州镇，严恭祀事无敢嬉。文先归美亦有体，谄晋公护殊可嗤。礼乐应自天子出，奈何冢宰侈其词。使非含仁平内难，神器不待杨氏窥。题云万纽于瑾撰，系出唐裔赐姓为。当年代族九十九，此其一耳居山陲。典午推寅世递嬗，因生胙土纷难追。文渊隶书兼籀篆，奉敕称字固大痴。裴回更忆达奚武，请雨华岳刚同时。攀藤直上玉女顶，白衣见梦甘霖施。于今江介方苦旱，安得长吏虔如斯。为君赋此已夏杪，客窗怅望凉飔吹。
施北亭携酒湖上
作者：厉鹗
朝代：清
体裁：七言律诗

满意扁舟拂晓催，凉云远岫自萦回。诗从青箬笠前得，秋在白荷花上来。老色漫随时序改，好怀多为故人开。鸡头菱角香无限，除却江南无此杯。
施檗斋明府招集德清县斋
作者：厉鹗
朝代：清
体裁：五言律诗

寂寂重门掩，幽禽见出迎。蚕忙少公事，吏散得吟情。烟树摇书碧，溪风入酒清。犹思临宛水，钓艇夕阳明。
施竹田移居
作者：厉鹗
朝代：清
体裁：古风

后洋街畔城西隅，客来爱君屋上乌。清凉居士跨驴处，君今写入移居图。妻孥绝类杨通老，板舆况有白发扶。人生乡里聊自足，胜彼蓬转无根株。东风吹换几甲第，玉川破屋天壤俱。石香咏室是新署，有待花药流芬敷。青山一桁出埤堄，数步即瞰钱唐湖。开年残腊景相接，大篇小句如联珠。祭灶请邻亦不恶，载𦫃迎富诚何须。春宵得酒更招我，墙腰淡月吟模糊。
施竹田移居
作者：厉鹗
朝代：清

后洋街畔城西隅，客来爱君屋上乌。清凉居士跨驴处，君今写入移居图。妻孥绝类杨通老，板舆况有白发扶。人生乡里聊自足，胜彼蓬转无根株。东风吹换几甲第，玉川破屋天壤俱。石香咏室是新署，有待花药流芬敷。青山一桁出埤堄，数步即瞰钱塘湖。开年残腊景相接，大篇小句如联珠。祭灶请邻亦不恶，载舲迎富诚何须。春宵得酒更招我，墙腰淡月吟模糊。
无尽意斋坐雨同陈江皋作
作者：厉鹗
朝代：清
体裁：七言律诗

分得荒斋曲录床，不嫌风雨共相羊。经旬泥酒浑成病，五月披裘未是狂。花落冬青泥滑滑，鱼跳时白水茫茫。新谣莫漫编甘泽，有约初晴看插秧。
无尽意斋寒夜用觉范送元老住清脩韵
作者：厉鹗
朝代：清
体裁：古风

竹雪欠清声，瓶笙有馀韵。西斋拥炉坐，灯火耿幽映。微绪独茧缫，长谣适真性。朱门貂襜褕，夜游付一哂。生年号迂疏，窘步远捷径。寒林听脱叶，濩落固不愠。何妨戒香熏，诗格与僧近。聊以文字禅，解此尘土恨。折嗅黄梅花，是名意无尽。
早春同人集让公南屏山房分韵
作者：厉鹗
朝代：清
体裁：五言律诗

空山春事早，幽思集虚棂。梅萼分湖绿，茶烟出竹青。林暄宜晒衲，石润罢翻经。爱接支纤语，真忘物外形。
早春游湖上圣因寺四首·其一
作者：厉鹗
朝代：清
体裁：七言绝句

千峰皴粉雪初残，趁得闲身自在看。日色未高船放早，游人应不畏春寒。
早春游湖上圣因寺四首·其三
作者：厉鹗
朝代：清
体裁：七言绝句

禅寮一半琐窗开，上尽回廊更上台。想得天工营构巧，湖光高下逐人来。
早春游湖上圣因寺四首·其二
作者：厉鹗
朝代：清
体裁：七言绝句

琉璃地滑碧无痕，多少垂杨绕寺门。才试东风丝已动，旧栽新种尽承恩。
早春游湖上圣因寺四首·其四
作者：厉鹗
朝代：清
体裁：七言绝句

绝顶亭虚眼倍明，雪消云并画阑生。谁能唤取张春水，共赋苏堤绿涨平。
早春登孤山四照亭
作者：厉鹗
朝代：清
体裁：七言绝句

涩磴盘回竹尾斜，东风先入梵王家。吟筇更上梅多处，四照山光四照花。
早秋同王麟徵汪西颢符圣几坐报国院池上
作者：厉鹗
朝代：清
体裁：古风

秋意落僧院，行径纡且微。爱此湛湛水，脩林隐炎晖。废堑寒瓜蔓，古堞高天围。清荫渐半池，鯈鱼如有归。盈耳发竿籁，长风本无机。一一适吾愿，讵似身世违。永日敷坐贝，无人挂浴衣。冷绝白鸟营，闲免苍蝇讥。祇应二三子，勿叹知音希。
早秋同近人授衣于湘集天宁寺具公方丈同用东坡病中游祖塔院韵
作者：厉鹗
朝代：清
体裁：七言律诗

漠漠空林散佛香，断云吹雨一天凉。客临流水心都净，僧自乡山话更长。解夏有期思本寺，打包笑我倦诸方。食时五观今参得，惭愧秋蔬此饱尝。
早秋夜坐怀蒋丈静山
作者：厉鹗
朝代：清
体裁：古风

夜轩杀明灯，秋虫啼四壁。人静月复清，云疏雨犹滴。怀君竹閒径，况此风中笛。幽意其如何，阶草自寂历。
明郑贵妃书泥金普门品经同丁敬身作四首·其一
作者：厉鹗
朝代：清
体裁：七言绝句

梵夹瓷青出汉京，翊坤题处最分明。依稀买得研神记，纸上香多蠹不成。
明郑贵妃书泥金普门品经同丁敬身作四首·其三
作者：厉鹗
朝代：清
体裁：七言绝句

柘馆馀闲罢女红，祝釐不与众嫔同。也胜密誓高元殿，小字亲封玉合中。
明郑贵妃书泥金普门品经同丁敬身作四首·其二
作者：厉鹗
朝代：清
体裁：七言绝句

巧笑由来雨露偏，佛恩遣在圣人前。开函稽首无他愿，一笔泥金寿一年。
明郑贵妃书泥金普门品经同丁敬身作四首·其四
作者：厉鹗
朝代：清
体裁：七言绝句

城南诗老观空久，特赋新词继梦华。更待秋山黄叶下，与君礼足九莲花。
春分后三日初晴雪轩招同穆门兰垞堇浦汎湖分韵
作者：厉鹗
朝代：清
体裁：七言律诗

载酒邀朋有范云，四山岚影坐閒分。放怀且喜同鸥侣，洗盏何烦对马军。乐过中年天所借，晴无三日古来闻。夭桃正照清波影，好拣繁枝插帽裙。
春夜访巨公于云林宿面壁轩
作者：厉鹗
朝代：清
体裁：七言律诗

昨与林僧有夙期，明灯定板话移时。重修灵隐千年志，更续西湖八社诗。钟学龙吟春涧响，松和猿梵夜堂知。渐看海色梅梢上，消受轻寒拜本师。
春寒
作者：厉鹗
朝代：清
体裁：古风

初月已既鱼上冰，峭寒陡作相凭陵。浓阴黭黮天地凝，欲见白日何时升。红舒翠坼力未胜，有如志士坎壈仍。空斋枯坐粥饭僧，噤㾕谁送半臂绫。夜听街鼓睡不能，𥿄窗升降风中灯。侵晨更觉被有棱，所遭偶尔吾何憎。只思布袜游马塍，花气一片丹霞蒸。
春寒
作者：厉鹗
朝代：清

漫脱春衣浣酒红，江南三月最多风。梨花雪后酴醾雪，人在重帘浅梦中。
春寒·漫脱春衣浣
作者：厉鹗
朝代：清

漫脱春衣浣酒红，江南二月最多风。梨花雪后酴醾雪，人在重帘浅梦中。
春尽日小园木香蔷薇盛开时予将有广陵之行
作者：厉鹗
朝代：清
体裁：七言律诗

老逢花信颇流连，红素春馀特放妍。一桁重阴如爱护，千枝柔蔓太狂颠。郁然舶上香山子，奇绝宫中锦洞天。明日扁舟吴苑路，晚风犹为舞仙仙。
春日汎舟北郭
作者：厉鹗
朝代：清
体裁：五言律诗

出郭逢初霁，篷窗任意凭。气新如有获，兴到亦无朋。远水浮春寺，青山落晚罾。为怜桃李色，归待月东升。
春日湖上
作者：厉鹗
朝代：清
体裁：五言律诗

闭户皆无事，贪游似不闲。闺人看禁树，词客入空山。湖渌浅深际，花催寒暖閒。春衣如可典，拌与饮循环。
春日逢施谓伊话旧
作者：厉鹗
朝代：清
体裁：七言律诗

十年坠雨惜相违，朋辈如君偻指稀。鸡肪只今殊少味，虎头何用尽能飞。秋湖忆共青油舫，晚寺曾寻白竹扉。回首昔游都在眼，杏花风外一沾衣。
春晚同尺凫西颢登丁家山新亭
作者：厉鹗
朝代：清
体裁：七言律诗

百啭莺阑百舌催，游人犹向此山来。双亭半倚林萝出，一壑中分紫翠开。笑挽风光归健笔，醉邀湖影入深杯。平生野服宜春服，惹得松花竹粉回。
春晴登吴山同竹田江皋西颢圣几作
作者：厉鹗
朝代：清
体裁：七言律诗

振衣仍得蹑芳尘，追逐风光似有因。灯市乍收三日雨，酒楼远接一湖春。山王不入林中咏，陶谢居然我辈人。谁赏钿车来往路，落梅如雪扑吟身。
春来
作者：厉鹗
朝代：清
体裁：五言律诗

忽忽灯期过，春来只惘然。花开贫酒户，草长旧情田。小槛抛书坐，幽窗背月眠。无人知此意，语鸟漫相怜。
春湖夜汎歌
作者：厉鹗
朝代：清
体裁：古风

晴湖不如游雨湖，雨湖不如游月湖。同时看月兼听雨，二事难得鱼熊俱。沙外登舟棹徐拨，天融山暖云初活。水月楼边水月昏，烟水矶头烟水阔。尊前绿暗万垂杨，月痕似酒浮鹅黄。一片蛙声遥鼓吹，四围山影争低昂。此时坐上各无语，流云走月相吞吐。欲润冥冥堤上花，故洒疏疏篷背雨。合成芳夜销金锅，繁华千古随逝波。谁把长桥短桥月，谱入吴娘暮雨歌。雨止依然月不见，空里湖光白如霰。归向龙宫枕手眠，粥鱼初唤流莺啭。
春社呈志局诸君
作者：厉鹗
朝代：清
体裁：七言律诗

踪迹今年定絮萍，丛书堆裹昼常扃。分来竹叶社翁酒，开过梅花水部厅。吴越朋簪连俊彦，台明幽事寄图经。纸田自笑多荒落，欲向山川更乞灵。
春阴望西溪人家云山梅竹互为掩映
作者：厉鹗
朝代：清

溪声迤西流，寺桥扼其隘。分馀落麦田，绮秀渺方罫。行人越阡陌，春望怡我辈。皓皓远梅林，映山青晻暧。下有渔樵廛，竹树互襟带。炊烟化山云，云起半明晦。花原色不同，辋口境如在。怅矣怀闲居，悠悠悟天绘。
春阴望西溪人家云山梅竹互为掩映
作者：厉鹗
朝代：清
体裁：古风

溪声迤西流，寺桥扼其隘。分馀落麦田，绮秀渺方罫。行人越阡陌，春望怡我辈。皓皓远梅林，映山青晻暧。下有鱼樵𨴻，竹树互襟带。炊烟化山云，云起半明晦。花源色不同，辋口境如在。怅矣怀闲居，悠然悟天绘。
春雨夜坐
作者：厉鹗
朝代：清
体裁：古风

春怀憺无豫，多雨境亦适。平生远游心，中岁但荒寂。卧闻檐閒溜，时作幽泉滴。影事讵可追，新愁何用觅。正复念梅花，高楼一声笛。
春雨斋居遣兴
作者：厉鹗
朝代：清
体裁：七言律诗

枯坐空斋听雨声，春来景物似凄清。苔缘古砌多幽思，草长闲门不世情。尚子卦中知损益，昭文琴外悟亏成。萧然止足身无事，骠骑宁高第五名。
春雨有怀徐丈紫山湖上
作者：厉鹗
朝代：清
体裁：七言律诗

老大逢春最殢春，又经多雨洗芳尘。官梅开后野梅落，湖水满时河水新。无事长如秏磨日，几年不作踏灯人。相思只有师川在，安得冲泥过比邻。
春雪初霁同穆门蔎林恒公汎湖得岫字
作者：厉鹗
朝代：清
体裁：古风

湖上四时佳，最佳早春候。况逢晴雪初，招要讵容逗。天公唤滕神，巧在阿香后。风力峭能留，阳光消不骤。故作冷淡观，少缓芳菲斗。花房鹦破觜，柳色鹅脱鷇。幻玉刻楼台，湿粉皴林岫。中央开碧镜，西子妆更秀。心为尤物移，短句咏难就。非因侵晓来，安得此邂逅。
春雪密香斋拥炉同少穆耕民作
作者：厉鹗
朝代：清
体裁：七言律诗

春寒春雪剧相仍，小坐林峦白几层。冷淡交情宜岁晚，清严况味在晨兴。同依品字柴头火，老作梅花树下僧。门巷泥深君莫去，纸窗犹有照书灯。
春饼
作者：厉鹗
朝代：清
体裁：五言律诗

新年今夕好，入手爱团圞。笥底禁风卷，灯前映字看。园丁供生菜，灶妾饤春盘。不道来牟贵，偏宜老齿残。
是日春社晚归坐雨寄诸君
作者：厉鹗
朝代：清
体裁：五言律诗

霏霏社公雨，一片叫苍鸠。劝影灯前酒，摇情江上舟。句无刘夜坐，兴比薛春游。烂漫期仍践，更阑檐滴休。
昼卧
作者：厉鹗
朝代：清
体裁：七言律诗

妄心澡雪尽教空，长日关门一枕中。跂脚飞尘难我涴，支颐清梦许谁同。黑惊燕子翻阶影，凉受槐花洒地风。惭愧夕阳如有意，醒来每到小窗东。
晓入石人坞至粟山下看泉
作者：厉鹗
朝代：清
体裁：古风

初日照深竹，微霜湿如煦。东山气稍和，嵓㟧此回阻。石人不可即，石杵杳何许。惟有空林泉，锵鸣自终古。飞萝溅轻烟，湾埼漂翠雨。泓泓惜远写，激激复新吐。能令耳目清，相与为宾主。
晓发乌戌大风过平望
作者：厉鹗
朝代：清
体裁：古风

落月瞰低篷，睡思纷以积。隔树鸡乱号，已辞休文宅。披衣起盥靧，到眼尽前迹。谁令数往还，自诡非物役。正赖吴壤佳，关心太湖白。水黯云兼风，聊阔不为窄。软浪大于鹅，艓子坐受拍。银鱼渐上市，㰂酒香可坼。春初人行少，芳意伫遥客。梦寻铜井梅，簪花去腰笛。
晓发南屏渡湖归舟中写望
作者：厉鹗
朝代：清
体裁：七言律诗

乍解轻舟晓色交，僧房回首小于巢。一湖春水窥山影，十里初阳上柳梢。烂漫狂名幽鸟识，参差老态野人嘲。游踪未逐香尘动，远听渔榔隔浦敲。
晓望
作者：厉鹗
朝代：清
体裁：五言律诗

徙倚东皋上，微寒欲衣绵。遥山著秋瘦，小沼得风涟。半落鸣机月，运晴晒谷天。病身仍健在，一饱颂丰年。
晓次临平风雪大作晡至皋亭始晴三十里中桃花正盛亦一奇也
作者：厉鹗
朝代：清
体裁：七言律诗

归舟火急趁花期，作冷开晴故弄姿。粉洒乱红飞雪里，金泥碎锦夕阳时。云山烟水如相护，酒幔茶樯任所之。万事豪华付公等，天公此段独吾私。
晓登虎丘别戴纶长
作者：厉鹗
朝代：清
体裁：古风

风吹青桂枝，石径何袅袅。言登千人坐，放眼阅清晓。片月尚楼角，初阳已塔杪。香殿上盘旋，飞梁俯幽窅。两崖裂秋碧，椷剑天影了。直卧古树深，倒听坠叶小。地胜忘羁游，心清绝魔娆。故人此为别，益我回肠绕。遥知陟层颠，云帆在缥缈。
晓登韬光绝顶
作者：厉鹗
朝代：清
体裁：古风

入山已三日，登顿遂真赏。霜磴滑难践，阳崖曦乍晃。穿漏深竹光，冷翠引孤往。冥搜灭众闻，百泉同一响。蔽谷境尽幽，跻颠瞩始爽。小阁俯江湖，目极但莽苍。坐深香出院，青霭落池上。永怀白侍郎，愿言脱尘鞅。
晓登韬光绝顶
作者：厉鹗
朝代：清

入山已三日，登顿遂真赏。霜磴滑难践，阳崖曦乍晃。穿漏深竹光，冷翠引孤往。冥搜灭众闻，百泉同一响。蔽谷境尽幽，跻颠瞩始爽。小阁俯江湖，目极但莽苍。坐深香山院，青霭落池上。永怀白侍郎，愿言脱尘鞅。
晓至湖上
作者：厉鹗
朝代：清

出郭晓色微，临水人意静。水上寒雾生，弥漫与天永。折苇动有声，遥山淡无影。稍见初日开，三两列舴艋。安得学野凫，泛泛逐清影。
晓至湖上
作者：厉鹗
朝代：清
体裁：古风

出郭晓色微，临水人意静。水上寒雾生，弥漫与天永。折苇动有声，遥山淡无影。稍见初日开，三两列舴艋。安能学野凫，汎汎逐清景。
晓行皋亭道中
作者：厉鹗
朝代：清
体裁：七言律诗

牵埭披衣有底忙，水烟笼日共苍凉。客行十里又五里，舟过下塘还上塘。驱犊岸高青嶂近，护蚕门静绿阴长。平生未了山游债，处处唯闻佛土香。
晓行苏堤作二首·其一
作者：厉鹗
朝代：清
体裁：七言律诗

乍披衣起晓鸦前，月落春空柳映船。半醉半醒行乐客，不晴不雨养花天。尧时甲子今重见，唐世清明此尚传。偷得湖边成信宿，向人誇道是顽仙。
晓行苏堤作二首·其二
作者：厉鹗
朝代：清
体裁：七言律诗

破晓招寻不待呼，山烟水雾敛还无。楼头柳眼如窥宋，堤上花枝总姓苏。价重十千春易买，才高八斗景难摹。惠崇小有丹青手，肯为佳游写作图。
晓行里湖作
作者：厉鹗
朝代：清
体裁：五言律诗

湖中妙清夏，拂晓破林霏。十里露荷影，四山凉翠围。篮舆度空软，白袷透风微。过尽西村路，初阳射钓矶。
晓起彻上人导行黄鹤峰下观龙藏泉遂寻龙洞至仙姑洞
作者：厉鹗
朝代：清
体裁：古风

清旸升峰罅，粥鼓已绝紞。石盆分颒泉，影动青菡萏。主僧为前导，矜客富奇览。岩痕蜿蜓卧，巧若出鬼錾。洑流苔砾度，阴洞松雪掩。华盖滑可扪，神寰垢自胆。仙姑巢其上，侧足觑幽窞。重扉蓄内景，鸿珑古谁撼。既讶碧漦蜕，复隐绀发髧。出险诩所能，临深谓何敢。冷风回人衣，归路有梅糁。
晓过福清竹院
作者：厉鹗
朝代：清
体裁：古风

探幽勇晨兴，静院钟未歇。晴烟映竹澄，残月转花没。地僻养灵姿，氛润蒙玉骨。有如列仙儒，初日晞藓发。深山留古春，凡艳想易竭。老僧空色相，折取供白佛。护此无尽灯，常依妙香窟。坐听篱落閒，绵羽啭清越。
晓过福清竹院
作者：厉鹗
朝代：清

探幽勇晨兴，静院钟未歇。晴烟映竹澄，残月转花没。地僻养灵姿，氛润蒙玉骨。有如列仙儒，初日晞藓发。深山留古春，凡艳想易竭。老僧空色相，折取供白佛。护此无尽镫，常依妙香窟。坐听篱落间，绵羽啭清越。
晓霁入若邪溪中逢暴涨不得至云门而返
作者：厉鹗
朝代：清
体裁：古风

霁华荡轻舟，乱流争东西。千峰碧于洗，片月林外低。今朝可怜处，真在若邪溪。溪光几曲动，沓嶂相迎送。云散一香炉，苔侵三石瓮。不见浣纱人，了非校书梦。宛在画中行，秋高景弥清。素湍天际下，激溜筏閒鸣。儿童竹里看，知我溯沿情。溯沿停两桨，樵风吹不上。嵓中子敬宅，松下弥陀像。落日见归禽，闲心与之往。
晓霁出江口望五州山
作者：厉鹗
朝代：清

夷犹方舟发，晓色江上微。初识五州山，向来知是非。泄云独未敛，沦波若无依。连林翳更吐，秀岑觌复违。徐闻风荻偃，氛净浮阳晖。淹留惜去棹，赏此忘朝饥。褰裳愿既谬，寻烟迹亦希。偕我渔钓侣，眷言剪荷衣。
晚入灵隐寺
作者：厉鹗
朝代：清
体裁：五言律诗

遂果西山诺，来寻猿鸟群。斜阳隐春树，梵唱出香云。佛坐莓岩遍，人行乳洞分。如何憩寂地，众籁一时闻。
晚入石人坞还永兴寺
作者：厉鹗
朝代：清
体裁：古风

拨萝寻微径，山意黯将暮。幽讨忘体疲，窈窕入深坞。激濑不通人，踏石凡屡渡。返景忽难留，苍苍目争赴。万竹皆为风，千花并成雾。去鸟有遗音，归樵讵同趣。夕梵怀信宿，春溪延缓步。入门不生月，仍倚檐际树。
晚入石人坞还永兴寺
作者：厉鹗
朝代：清

拨萝寻微径，山意黯将暮。幽讨忘体疲，窈窕入深坞。激籁不通人，踏石凡屡渡。返景忽难留，苍苍目争赴。万竹皆为风，千花并成雾。去鸟有遗音，归樵讵同趣。夕梵怀信宿，春溪延缓步。入门不生月，仍倚檐际树。
晚出东新关同堇浦瓯亭作
作者：厉鹗
朝代：清
体裁：五言律诗

背郭乍过雨，晚凉衣上侵。聊为汀畔饭，共作烟中吟。灯影横桥栅，人声出树阴。相携多旧侣，幽赏得初心。
晚发江干
作者：厉鹗
朝代：清
体裁：五言律诗

落日挂帆去，背人飞鹳鹅。风烟秋半净，江水晚来波。渔浦山争出，樟亭树忽过。寻源意飘荡，一听越乡歌。
晚春初霁大恒让山二上人招同诸公集南屏山房看湖上新绿分韵
作者：厉鹗
朝代：清
体裁：五言律诗

众壑敛残雨，高窗万绿添。风光动深樾，山翠滴虚檐。密映晴丝卷，香分细草兼。下方新画就，浓黛染重奁。
晚春感兴
作者：厉鹗
朝代：清
体裁：七言律诗

水外茅檐竹里扉，闲窗人静试单衣。压枝梅子多难数，帖地杨花弱更飞。白日如年娱我老，绿阴似水送春归。如何尚著齑盐累，又理云帆别旧矶。
晚春闲居二首·其一
作者：厉鹗
朝代：清
体裁：五言律诗

人闲如有待，春晚尚馀芳。细路通邻堑，长天覆女墙。青梅閒青杏，垂柳复垂杨。坐钓行吟外，浑疑与世忘。
晚春闲居二首·其二
作者：厉鹗
朝代：清
体裁：五言律诗

寂寂柴荆掩，幽偏似我私。抱疴忻白发，习懒负清时。迸笋从穿砌，狂花漫出篱。一春书不读，园小日来窥。
晚次陵口
作者：厉鹗
朝代：清

绿遍千村叫杜鹃，余寒犹未脱吴绵。暮云青草夹冈埭，春水小风陵口船。旧事六朝残梦外，客程十载夜镫前。白头不奈间愁搅，拟向空门问老禅。
晚次陵口
作者：厉鹗
朝代：清
体裁：七言律诗

绿遍千村叫杜鹃，馀寒犹未脱吴绵。暮云青草夹冈埭，春水小风陵口船。旧事六朝残梦外，客程十载夜灯前。白头不奈闲愁搅，拟向空门问老禅。
晚次齐河
作者：厉鹗
朝代：清
体裁：五言律诗

白日没长林，风埃满客襟。山趋野寺断，烟入戍楼深。饮水防齐瘿，怀乡类越吟。憩装寒更紧，酿雪未成阴。
晚步
作者：厉鹗
朝代：清
体裁：五言律诗

斜景忽已暝，流莺时一鸣。水光知月出，花落见风行。僻地非遗世，新畦欲耦耕。孤吟少俦侣，发兴自江城。
晚泊张秋镇
作者：厉鹗
朝代：清
体裁：五言律诗

薄暮初收雨，维梢著处家。断虹遥饮海，返照倒明沙。卒律愁煎饼，奔浑笑煮茶。吴粳炊柁底，一饱任天涯。
晚渡黄河
作者：厉鹗
朝代：清
体裁：五言律诗

闻道吕梁险，东分此地宽。纬萧询土俗，剪纸祭波官。落日中流赤，长风五月寒。高堂念游子，舟楫报平安。
晚由金家堰步至崇先寺
作者：厉鹗
朝代：清

一峰抱花回，不知凡几里。迟日落未落，散策从此始。石梁跨涧空，苔枝皆倒倚。入寺罢晚参，僧堂寂如水。诘曲取微径，返景照花里。瀰漫遍岩壑，春透无剩蕊。乍疑吐佛光，白毫映霞紫。复讶妙香生，馝馞得禅髓。盘桓憩松根，结茅拟来此。何必问通波，远寻光福市。
晚由金家堰步至崇先寺
作者：厉鹗
朝代：清
体裁：古风

一峰抱花回，不知凡几里。迟日落未落，散策从此始。石梁跨涧空，苔枝皆倒倚。入寺罢晚参，僧堂寂如水。诘曲取微径，返景照花里。瀰漫遍嵓壑，春透无剩蕊。乍疑吐佛光，白毫映霞紫。复讶妙香生，馝馞得禅髓。盘桓憩松根，结茅拟来此。何必问通波，远寻光福市。
晚秋夜雨有怀故园
作者：厉鹗
朝代：清
体裁：五言律诗

落叶卷风雨，客愁仍去年。背灯三峡水，攲枕九江船。预想他时话，须妨此夕眠。南湖烟翠色，应湿草堂前。
晚秋夜雨有怀故园
作者：厉鹗
朝代：清

落叶卷风雨，客愁仍去年。背镫三峡水，欹枕九江船。预想他时话，须妨此夕眠。南湖烟翠色，应湿草堂前。
晚秋寄杨杨山
作者：厉鹗
朝代：清
体裁：七言律诗

半篱柹叶拥阶除，又见皋兰即渐疏。水减旧痕鱼上后，霜传新信雁来初。云山不用遮方曲，灯火惟应照佛书。写寄寂寥君定会，宅南难觅柳郎居。
晚秋怀摄山旧游
作者：厉鹗
朝代：清
体裁：五言律诗

秋气澹如此，孤云迥未还。病馀留幻质，心远属名山。古殿松声冷，中峰月影闲。旧题嵓上字，应是有苔斑。
晚秋斋居
作者：厉鹗
朝代：清
体裁：七言律诗

一夜霜风撼竹门，年年秋事在丘樊。贫怜圆菊仍分艳，静觉凉蛬自减喧。干世策堪黄口笑，背时诗待素心论。中年不负萧闲味，落叶池边钓石温。
晚至溪上巢
作者：厉鹗
朝代：清
体裁：古风

林峦生春寒，心在诸天暝。列坐疏竹根，微泉各为听。花光淡欲无，松籁递相应。冲烟山鸟还，余亦下萝径。
晚过奔牛堰闻杜宇有怀汪西颢在析津
作者：厉鹗
朝代：清
体裁：五言律诗

古堰经由处，蜀禽啼暮云。风多声易失，林静语初分。归客尚为感，居人如不闻。萍漂南北路，因尔惜离群。
晚过梁溪有感
作者：厉鹗
朝代：清
体裁：古风

九龙之山山九峰，峰峰晚秀凝云松。我见青山辄心喜，青山见我如为容。廿年来往梁溪道，可怜不见青山老。茧纸题诗此际同，竹炉煮茗当时好。三面看山暝色催，旧游零落使人哀。依稀第二泉边路，半在苍烟落叶堆。
晚过秋雪庵
作者：厉鹗
朝代：清
体裁：古风

斜景雪峰青，容与来沚中。春田渺无际，碧流漫交通。拥楫忽生寒，峭风吹自东。鳞云漾天影，落日明复阴。钟梵此时歇，空香出浦深。香门渡桥入，鱼鸟皆相识。更上小楼看，澄心延暝色。欲留苦不得，轻波送客还。村围何限树，溪口转多湾。晚契真如理，期水又期山。
晚霁登岘山寄吴丈琳岩
作者：厉鹗
朝代：清
体裁：古风

苍巘际遥汀，归云不复吐。乘兴事攀跻，一一辨村坞。去鸟净华雯，来帆出疏树。伊人渺何在，咫尺隔前浦。空亭瓦影落，荒碑藓痕聚。斟酌千载心，石尊贮秋雨。
普天乐二首 其一 题行庵为马嶰谷半槎两君觞咏地在扬州北郭天宁寺西
作者：厉鹗
朝代：清
体裁：曲

碧萝垣，苍筤径。檐花月明，庭树秋声。棋分谢墅幽，榻下萧斋静。大小山名堪移赠。卜行窝，招友经行。行厨醉醒，行衣露冷，行箧诗清。
普天乐二首 其二 春水
作者：厉鹗
朝代：清
体裁：曲

雪初消，波微溜。鹅肫荡口，莺脰湖头。蓝拖打桨人，绿染湔裙候。何事干卿吹频皱。笑东风，直恁风流。情如此柔，残红漾，久还妆楼。
普静寺·其一
作者：厉鹗
朝代：清
体裁：七言绝句

梁朝佐命齐家令，灯暗伽蓝长野蒿。舍宅舍身应一例，暮年何止忏分桃。
普静寺·其二
作者：厉鹗
朝代：清
体裁：七言绝句

冷落僧房树下开，瘦腰想像独裴回。祇怜一代风骚手，邢邵曾容作贼来。
景星观寻唐丘员外丹故居
作者：厉鹗
朝代：清
体裁：古风

诗人成仙古寥寥，丘员外今不可招。斜阳照影入深坞，参差碧殿淩丹霄。殿前何有有杉柏，千年谁见苍颜凋。我疑劲直经手种，偶逃劫火遗山樵。丹井填湮丹灶废，光景无复浮云歊。黄冠揖客老且眊，问之不辨空头摇。只崇岱帝慑愚俗，鬼炊虎狱何纷嚣。裴回门外觅行迹，紫屏风动空池漂。鸥儿飞去不知处，逋翁当日过此桥。高词贞行已足祀，遐举况是随烟飘。何人好事塑遗像，酌以明水歌云谣。归来故乡莫惆怅，自跨黄犊淩单椒。山中秋冷桂花发，往往弄月仍吹箫。
暮投遍福寺宿楚木禅师方丈
作者：厉鹗
朝代：清
体裁：古风

西峰日落东峰昏，游人迤逦沿山村。烟中问路得樵叟，青萝一径穿颓垣。怪禽啼处明佛火，新月照地如无痕。跳岑左右出林表，参旗井钺历可扪。千年废殿作蔬圃，把茅盖顶三间存。庞眉长老我旧识，道韵简淡颜清温。草鞋峭紧久不用，舌挂屋壁空无言。绳床留客意颇厚，泉瀹性海通真源。睡蛇此夕自远去，前尘何足劳梦魂。千花玉雪亦可念，坐待窗纸烘朝暾。
暮春马佩兮来游湖上用去年泊垂虹桥谒三高祠韵
作者：厉鹗
朝代：清
体裁：古风

多君济胜情，重叠如襞积。昨来勇渡江，稳汎春水宅。谁为释幽忧，达生寄浪迹。笑谢夸𨈚子，汲汲事行役。相逢古城西，花下眉最白。平湖葑初卷，放眼开塞窄。鱼槛叩堂堂，凫浪飞拍拍。此閒著君语，弥使氛壒坼。裴回僧楼上，为迟白蘋客。相与寻清音，聒耳屏筝笛。
暮至西溪写望
作者：厉鹗
朝代：清
体裁：古风

缘源遂辍棹，地冷人事幽。翳竹见雪屋，隔溪倚渔舟。行歌互相答，平衍开闲畴。林壑远缭白，贯以青瑶流。落日照东坞，悄然思旧游。童稚今始衰，鬋茅不自谋。有愧扶犁子，将事叱春牛。
曲游春·郊外探春作
作者：厉鹗
朝代：清

一水仙源曲，被柳条遮断，千缕婀娜。有约湔裙，怪逢伊还向，重帘单舸。出意新梳裹。看飏鬓、蕊黄微涴。纵近来，远似天涯，谁倩玉颜初破。禁火。心情偏妥。伴钱藕偷分，钿荇轻堕。容易斜阳，恐穿烟凤子，尚寻珠唾。波面虹桥卧。任怨咽、玉箫吹过。无奈澹月笼灯，翠扉恨锁。
曲阳孙晴崖明府寄唐北岳庙李克用题名碑拓本
作者：厉鹗
朝代：清
体裁：古风

咸通以后唐运徂，黄家日月誇休符。狂童犯顺据帝座，天子下殿奔成都。淮南节度静如死，荥阳相国愤不苏。易定将军哭随驾，号召大帅行天诛。雁门九郎勇盖代，义儿奋迅生马驹。望春宫前蹴踏处，沙飞瓦震相吞屠。都都统论功第一，收城建义应无殊。翠华自此亟返正，王公封赏悬非诬。英雄不殒上源驿，力为姻旧亲援枹。胆落幽镇两凶竖，讲和解甲归飞狐。犹恨汴雠未遽灭，矫首东望郁以纡。是时道出安天庙，同申祈报凭灵巫。谁知光岳已分裂，惟有正直神所羭。银钩铁画陇西字，多年风雨龟埋趺。我友牵丝政优暇，命工构屋看重扶。一番拓寄正炎夏，凛凛劲气生眉须。
曲阿道中偶成寄秋玉佩兮
作者：厉鹗
朝代：清
体裁：七言律诗

吟罢江山助发挥，沙鸥相与共忘机。天随杜野小辛去，帆傍凉风深树飞。浪迹只今堪寄傲，远行苦爱不如归。故人知我宜销夏，遣制湖边白葛衣。
月夜
作者：厉鹗
朝代：清
体裁：五言律诗

乍霁初冬月，团团出女墙。明收一旬雨，清酿五更霜。入竹禽惊梦，侵莎蛰闭房。今年馀两度，深惜此流光。
月夜唐栖舟中同谢山作
作者：厉鹗
朝代：清
体裁：七言律诗

故人襆被共出城，疏林明月唐栖行。悠悠徒抱文字癖，落落但话江湖情。四十五日夜方永，一百八声钟最清。朝阳初上睡翻著，船头已见含山迎。
月夜怀金绘卣游湖南三首·其一
作者：厉鹗
朝代：清
体裁：古风

徘徊去烛房，延伫启虚牖。白露凄未零，众星惟见斗。清辉在衣裳，忆昔同携手。无由折琼枝，纡轸一搔首。
月夜怀金绘卣游湖南三首·其三
作者：厉鹗
朝代：清
体裁：古风

相思共明月，复此清商节。迢迢苍梧云，芳草殊未歇。羁人常念归，谁能忘离别。惊蜩过树飞，斜汉亦已没。
月夜怀金绘卣游湖南三首·其二
作者：厉鹗
朝代：清
体裁：古风

搔首那可期，远在沅湘麋。青枫泊船处，竹外湘娥悲。闻歌两东门，秋发飘如丝。隐隐女媭砧，千里长相思。
月夜泊吴江
作者：厉鹗
朝代：清
体裁：七言律诗

蒹葭望极净无烟，小泊秋娘渡口船。对月心情多往事，阻风滋味又今年。江空列宿依人近，夏浅馀寒与水连。正是清和好时节，潜虬光动不成眠。
月夜渡江
作者：厉鹗
朝代：清
体裁：七言律诗

露荻风林隐戌楼，宵分月上动行舟。凌云髣髴三山意，濯足空明万里流。北府兵厨谁与载，南朝词客肯同游。人閒奇绝成孤赏，唤起鱼龙一笛秋。
月夜渡石湖
作者：厉鹗
朝代：清
体裁：七言律诗

斗柄倒插吴江滨，三万顷外秋无垠。楞伽山影混空碧，胥口月光流水银。十幅帆从天上渡，一星火识芦中人。世閒呓梦那得到，寒塘露下添衣频。
月夜自草堂步至永寿寺望东皋馀雪
作者：厉鹗
朝代：清
体裁：古风

微月在门前，泠然发清兴。衣棱入风举，屐齿共冰竞。遂寻桑竹閒，苍凉得古径。鳞鳞见残雪，遥山莹而净。阴地销还凝，老屋冻稍劲。却顾所来路，始知原野夐。寒钟远更响，到寺栖禽定。霜阔星芒大，天清树影正。决訾无纤翳，观心极明映。悠然林皋意，即事寄谣咏。
月夜舟出北关同寿门作
作者：厉鹗
朝代：清
体裁：五言律诗

出门轻百里，犹喜共君行。雅爱闻吴语，谁能计水程。野桥迎月直，断岸见烟生。凉蛤尔何意，喧眠到五更。
月夜谒分水庙作
作者：厉鹗
朝代：清
体裁：古风

芒芒禹迹画九区，千年距野更须臾。大河南徙伏流断，惟有转漕争川涂。我来凉月出深树，清钟未绝灵祠趋。祠前地势若覆盎，铜丸注坂两下俱。古汶西行正当面，鲛宫贝阙根虚无。擘流彷佛似彭蠡，驰波相背漂以输。南帆北柁竞望此，箭筈脱手荷倾珠。村氓离立话遗事，壅遏讵匪由人乎。白老奇谋戴村筑，东逝那复沧溟纡。太仓红朽赖一线，万斛传送如轻凫。奈何利害互倚伏，频遭秋潦饥难苏。众神部署有主者，诛风刑雨功非诬。沟渠不溢百谷遂，田家旦暮歌乌乌。治粟都尉奉牲醴，饫及介卒兼鳞徒。
有怀玉裁授衣
作者：厉鹗
朝代：清
体裁：五言律诗

我梦吴兴好，看山兼著书。远游成计左，归去与人疏。水阁三閒隐，家风一曲渔。焉知陈正字，不共采秋蕖。
望蜀山湖
作者：厉鹗
朝代：清
体裁：七言绝句

秋在无情有思閒，扁舟轻载客愁还。心随飞鹭行边去，一点波心是蜀山。
望金华山出云俄而大雨
作者：厉鹗
朝代：清
体裁：古风

斋心访名山，驾言入金华。金华迢迢不可到，但见翻风撼石树色何槎枒。篮舆径穿城外去，一衎遥青乱铺絮。森然三十六洞天，正在白云离合处。忽如饙馏炊乍浓，又讶奔马来何峰。其閒坌涌墨翻汁，俄顷变化随飞龙。不辨山巅没山腹，山与云旋湿淋漉。冰壶洞中水帘倒卷珠琲垂，散作秋霖落云族。云中髣髴悬霓旌，神仙得者皇初平。石羊叱作雨工起，奋髯抵角跪且鸣，喷洒林壑天瓢倾。山邪云邪两奇绝，衣湿松明还可爇。何当听雨鹿田寺，暗瀑吹窗灯晕结。但愿打钟埽地老此山，结屋青崖坐看云生灭。
朝天子三首 其一 送楼于湘归吴门
作者：厉鹗
朝代：清
体裁：曲

稻齐鲙肥。久忆吴中味。乘秋帆，影去如飞。袅袅菱歌起。鹤市谁依，鸿庑单栖。算归时，仍客里。得归且归。吟不了、烟波意。
朝天子三首 其三 春烟
作者：厉鹗
朝代：清
体裁：曲

远林翠侵。暖处迷离甚。夜来轻抹画廊深。和月梨花浸。袅上罗襟，飞上瑶簪。似幽期一缕，心再寻。至今春有禁，情难禁。
朝天子三首 其二 红桥纳凉
作者：厉鹗
朝代：清
体裁：曲

藕湖柳渠。亭馆风多处。十年隋苑旧。诗逋团扇招凉句。茉莉鬟酥。蔷薇衣露。隔船窗，闻笑语。不须醉扶，月上红桥去。
木兰花慢
作者：厉鹗
朝代：清

自吹箫伴去，还再住、列仙儒。想瑶草呼龙，梅花待鹤，诗鬓慵梳。平生爱寻先隐，冷襟怀、要与俗人疏。可惜风骚零落，而今才到清都。漫郎曾赋石鱼湖。流水绕阶除。剩一片涓涓，断云新柳，照影荒渠。宫奁已销馀艳，觅彩毫、何处写黄图。说与游人记得，羽觞泛也应无。
木兰花慢·赋木犀香数珠
作者：厉鹗
朝代：清

讶熏炉未烬，分秋宇、染铅丹。正露重铜盘，风摇钿粟，暗和沈檀。珊珊。佩璎零乱，捣花房、声共晓钟閒。一串胸垂圆相，双心臂缠清寒。窗閒。待洗尘烦。斜挂处、藕丝单。认现住冰轮，前身香国，不算缘悭。更番秋期细数，胜纤痕、留印在雕阑。宛转仍酬密愿，氤氲难解连环。
朱母陆氏旌节卷
作者：厉鹗
朝代：清
体裁：七言绝句

青灯络纬动悲吟，抚榇提孩两不禁。邻火灭时饥火忍，乌头全是表冰心。
朱泽州鹿田招同人游宝奎寺分韵
作者：厉鹗
朝代：清
体裁：古风

招携惜短晷，吟兴近山发。斜照巷中巷，深感幽人殁。兹来盛朋游，登高见城阙。鳞鳞远峰际，江影露一发。见沧阁不存，崖石尚突兀。闲寻穆陵书，黄叶径凹凸。僧龛文惠像，练达具风骨。袖中秉鱼须，便殿曾备忽。如闻三京收，深论八陵谒。树国先治内，陛下莫仓卒。胡为复雠举，竟使南渡蹶。无儿似香山，舍宅作禅窟。斯人真旷怀，华屋已销歇。裴回久言旋，霜空摩健鹘。
朱泾
作者：厉鹗
朝代：清
体裁：七言绝句

船子高风去不还，霜天如洗白鸥闲。明年若买蓑兼笠，合并华亭落照湾。
朱碧山银槎歌为秋玉赋
作者：厉鹗
朝代：清
体裁：古风

诗人往者聚长安，好事曾闻孙退谷。银槎酌客客作歌，想像无由能寓目。朱华玉名碧山字，至正年居魏塘里。一生良冶此仅传，流落江南非偶尔。虚心断节桑落贮，分得秋河好风露。开襟有客踞上头，或云凿空博望侯。手持支机石一片，张侯张侯吾所羡。即时酒与身后名，何如黄姑渚畔长游衍。槎腹䤹诗句潇洒，问津可惜无知者。摹形已夺晋丹青，操觚堪补元风雅。主人索我重作歌，爱之过于金叵罗。前宵偷儿胠其箧，免随羽化神撝诃。翠壶插菊展重阳，半杯竟欲追渴羌。醉倒空斋月为枕，梦向天孙乞馀锦。
李森劫钵图吴耕民索赋
作者：厉鹗
朝代：清
体裁：古风

般罗迦妇色最姝，啖食人子充饥劬。彼鬼亦复爱其子，宾伽双髻玉雪肤。山云为衣女萝带，抚摩不忍离须臾。佛以慧眼照恶趣，知具佛性无差殊。定力摄入水精钵，宛转求出啼呱呱。尔时鬼嗔逞馀枝，鸣笳连鼓相啸呼。两甄八阵聚什伍，头角巀嶪雄牙须。拔河絙粗挽万石，云车风马来张弧。掷刀作雨满空际，吐气为火缘都卢。岂知是钵屹不动，纵有藕孔难亡逋。母慈泪等大海水，五体投地称南膜。琉璃喉出微妙谛，汝啖人子无时无。汝子五百盛种类，云何结念徒区区。羯肌王女过去是，不持戒故沦凶愚。能于我法修净业，还汝大宝光明珠。母喜礼足向调御，本无有钵携其雏。画师何者善狡狯，细意渲染为之图。人言可憎定不妄，说鬼聊尔相欢娱。书生亦有弘誓愿，愿勿濒海生虎貙。
李迪秋原放牧图为旭瞻作
作者：厉鹗
朝代：清
体裁：古风

角𧤏𧤏，耳湿湿，考牧诗中全物色。天苍苍，野茫茫，敕勒歌里西风凉。西风老树莽萧瑟，认得三朝画师笔。纵横直是谷量馀，蹢踯疑从畦种出。映坡蔽陇下层阿，夕阳满地沙草多。一人韦裳转首坐，天晴堆积笠与蓑。从来畜兽图非易，宁著青红扫魑魅。今观此卷态逼真，令我他年劳梦寐。汪生读书古人齐，兼金购此索我题。不如长五牸留二羝，君看富如猗顿贵卜式，无过西河河南两牧儿。
杏花下感春作
作者：厉鹗
朝代：清
体裁：七言律诗

新暖残寒薄绮栊，花枝刺眼寂寥中。初来燕子窥妆面，不动参星照小红。已倩含桃作房老，何须芍药号崖公。只消春雨江南意，手把霜丝对晚风。
杏花天影·丁巳秋日舟过荷叶蒲作
作者：厉鹗
朝代：清

蘋花才报西风信，早添得、清愁上鬓。短蓑开合雨濛濛，借问。小平桥断戍近。沿明镜、红疏翠晕，听依约、菱歌去尽。已凉天气别人时，未稳。倩行云为寄恨。
杨贞女诗
作者：厉鹗
朝代：清
体裁：古风

杨氏有贞女，窈窕年初笄。英英司马孙，乔木无卑枝。明心兼秀质，说礼复敦诗。行媒得快婿，许嫁亦不迟。何郎蓟门死，女闻涕涟洏。上堂告父母，听女前致词。女幼习诗礼，大义或少窥。古称未亡人，鲜有不结缡。若女而不妇，佗适无相訾。此语众苟同，女心难自欺。许身等圭璧，亲命讵易移。匹如婿贫落，夙诺无参差。贫且不可背，死乃忍背之。女心抱微尚，奚取乡国知。当归何郎家，再拜从此辞。父母闻之泣，咄咄事大奇。汝有松柏心，吾亦不汝乖。桂楫青丝䋏，相送于河麋。吴阊三百里，云水天一涯。本意曲顾归，竟为同穴期。入门拜尊章，毁容披素帷。身是女贞木，泪作寡女丝。死当化王雎，生当号长离。
杭堇浦招集寄巢戏赋冬闺用鱼元机和光威裒联句韵
作者：厉鹗
朝代：清
体裁：七言排律

深沈子夜深沈院，月底飞来青鸟三。拂拭红绵开晓镜，商量白纻制春衫。无题惯入冬郎咏，有信偏宜喜字衔。夙习偶呼长命女，今生堪伴善思男。斜河欲转应斜眄，小市初迎合小惭。酿雪年光归缓缓，剪灯心绪话喃喃。吴潮解送明于练，楚岫相望矗似簪。愿作罗帱君是覆，若为香瓣妾能含。佳期筝柱参差定，真诰琴弦子细谙。旧姓曾怜碧玉嫁，蕃釐记向绿衣参。流连腊酎钩藏醉，取次花饧灶祀甘。何事畏寒多晏起，残阳容易到梅南。
杭堇浦编修以诗寄越香次韵奉谢
作者：厉鹗
朝代：清
体裁：七言律诗

云窗风味极深严，远致馀熏妙语兼。詹事可容评甲煎，鲁公未许续香奁。春宵几阁劳相忆，微雨房栊好细添。因有辟寒燕玉在，温黁肯为故人拈。
杭郡庠掘地得苏文忠公表忠观碑宋刻二片
作者：厉鹗
朝代：清
体裁：古风

唐政不纲四海淆，朱三作贼过于巢。斗鸡牧马尽黄屋，群雄并起争咆哮。钱王两浙为保障，职贡世守橘柚包。百年运去识真主，自携图籍归汴郊。欧九思公幕下客，何事作史相讥嘲。窃观私志簸钱谤，酬以尺喙非呶呶。表忠赖有坡公笔，文如月表楚汉交。大书突兀扶屋极，馀力入石蟠生蛟。谁知杨琏筑白塔，塔材蒐索填深坳。淮南张氏又折毁，新城摩云防寇钞。是时四石仅存二，有人宝惜埋东胶。灵芝荒苑矗祠宇，伐山置栋豁且庨。墨本重摹失遒劲，匹如蹇足追蒲梢。忽惊故物仍出土，园丁奔告鸦觜抛。学官弟子共太息，苔痕横卧邻斋庖。千金巳兔柱下辱，野火幸无牧竖敲。报功复古有位责，移贮祠庑搴长筊。岂弟君子神所劳，春秋享祀和弦匏。
松霭山房
作者：厉鹗
朝代：清
体裁：七言律诗

垂萝绝壁明昼灯，我来亭午无炎蒸。上方佛面如满月，平地松影疑层冰。八分门榜百金直，六时茶板诸天称。白公有语即吾语，他生愿作此山僧。
枳郎儿·月夜过吴梅查青棠馆
作者：厉鹗
朝代：清
体裁：曲

趁微凉，访书堂。淡月正昏黄。卐字阑干亚字墙。新词同唱。合欢花影转东廊。
柏家园行三四里皆竹树梅花中
作者：厉鹗
朝代：清
体裁：古风

遵涂抱町畦，缘林窥嵽嵲。古屋气始暄，闲园地常洁。梅竹素所饶，衣食理未缺。既得长子孙，还以资妍悦。丛丛绿云外，斜阳照花雪。烟影望自深，风香渺难说。行吟觌归禽，安居务新节。暂游如久栖，怅与清景别。
柳梢青 效许圭塘体四首 其一
作者：厉鹗
朝代：清
体裁：词

鬓点吴盐。十年来去，苧剪征衫。千里莺花，几重烟水，一片云帆。乡园试话情忺。有黛染、明湖镜奁。佛土茶香，渔村莼滑，好个江南。
柳梢青 效许圭塘体四首 其二
作者：厉鹗
朝代：清
体裁：词

佳处曾探。量泉惠麓，踏藓灵岩。多少吴娃，明妆倚舫，玉面乘篮。秧田竹屋芦帘。指归路、垂虹旧谙。瑟瑟波摇，弯弯月唱，好个江南。
柳梢青 效许圭塘体四首 其四
作者：厉鹗
朝代：清
体裁：词

湖傲山酣。绿蓑白雨，紫笋黄柑。蚕户新封，鸥乡近署，当了头衔。兴来浪迹犹堪。访酒社、诗朋快谈。焦洞潮声，摄山月色，好个江南。
柳梢青·其三
作者：厉鹗
朝代：清
体裁：词

腊尾春缄。枫霞遍缀，梅雪相兼。新绿初成，软红不到，水国无炎。女湖儿店程添。记苕霅、秋风挂帆。洲渚神仙，楼台烟雨，好个江南。
柳梢青·效许圭塘体四首
作者：厉鹗
朝代：清

鬓点吴盐。十年来去，苧剪征衫。千里莺花，几重烟水，一片云帆。乡园试话情忺。有黛染、明湖镜奁。佛土茶香，渔村莼滑，好个江南。佳处曾探。量泉惠麓，踏藓灵岩。多少吴娃，明妆倚舫，玉面乘篮。秧田竹屋芦帘。指归路、垂虹旧谙。瑟瑟波摇，弯弯月唱，好个江南。腊尾春缄。枫霞遍缀，梅雪相兼。新绿初成，软红不到，水国无炎。女湖儿店程添。记苕霅、秋风挂帆。洲渚神仙，楼台烟雨，好个江南。湖傲山酣。绿蓑白雨，紫笋黄柑。蚕户新封，鸥乡近署，当了头衔。兴来浪迹犹堪。访酒社、诗朋快谈。焦洞潮声，摄山月色，好个江南。
柳营曲五首 其一 寻秦淮旧院遗址
作者：厉鹗
朝代：清
体裁：曲

支瘦筇，访城东，板桥夕阳依旧红。名士词工，狎客歌终，醉卧锦胭丛。闲愁埋向其中，温柔老却吴侬。香销南国尽，花落后庭空。风吹梦，去无踪。
柳营曲五首 其三 渔家
作者：厉鹗
朝代：清
体裁：曲

渔事多，柰渔何，渔心太平谁似我。春雨渔蓑，落日渔艖，渔舍水云窝。约渔兄渔弟经过，聚渔儿渔女婆娑。渔竿连月浸，渔网带烟拖。歌渔笛，定风波。
柳营曲五首 其二 春夜汎湖
作者：厉鹗
朝代：清
体裁：曲

停漏签，展冰奁，春湖可人花月兼。蝶梦厌厌，柳影纤纤，山隔夜明帘。呼灯重问青帘，叩舷同唱乌盐。溯流光、三塔动，冲香雾、六桥黏。尖风起，索衣添。
柳营曲五首 其五 春思效张小山体
作者：厉鹗
朝代：清
体裁：曲

红渐稀，绿初肥，暖风一团香絮飞。春入长眉，春著单衣，无处问相宜。乍开帘、芳草东西。倦凭阑、粉蝶高低。鸟听秦吉了，花发蜀当归。伊误了，牡丹期。
柳营曲五首 其四 漫作效康沜东体
作者：厉鹗
朝代：清
体裁：曲

回敝车，守空庐，贫中自怜贫有馀。鸟识亲疏，花验荣枯，笑读古人书。扁舟不逐陶朱，布衣空羡丹徒。英雄重俯仰，事业一欷歔。初只合，老樵渔。
桂枝香·银鱼
作者：厉鹗
朝代：清

平桥永昼。惯柔浪寸鳞，来问春后。长是船横鸭嘴，派流莺脰。高人不见元真子，但烟波、到今依旧。苇汀花岸，千丝作网，笑伊还漏。更比似、针锋细瘦。好分付吴娘，柂楼烹就。翠釜芹芽菽乳，入瓯芳溜。鸥乡占取閒滋味，任年年、阻风中酒。几分纤软，堪人断肠，忆鲈能否。
桂枝香·银鱼
作者：厉鹗
朝代：清
体裁：词

平桥永昼。惯柔浪寸鳞，来问春后。长是船横鸭觜，派流莺脰。高人不见元真子，但烟波、到今依旧。苇汀花岸，千丝作网，笑伊还漏。更比似、针锋细瘦。好分付吴娘，柂楼烹就。翠釜芹芽菽乳，入瓯芳溜。鸥乡占取閒滋味，任年年、阻风中酒。几分纤软，堪人断肠，忆鲈能否。
桃源县雨泊寄舍弟子山
作者：厉鹗
朝代：清
体裁：五言律诗

带雨河声大，维舟暮色虚。虫喧堤外草，烛映枕边书。瘦弟入魂梦，衰亲问起居。天明仍捩柁，远道信来疏。
桃源忆故人·萤
作者：厉鹗
朝代：清

夜凉那更秋情独，冷燄雨馀轻扑。坠处湿粘帘竹，瞥见因风逐。穿烟照水犹难足，小簟窥人新浴。残月刚移桐屋，一个墙阴绿。
桃源忆故人·萤
作者：厉鹗
朝代：清
体裁：词

夜凉那更秋情独，冷燄雨馀轻扑。坠处湿黏帘竹，瞥见因风逐。穿烟照水犹难足，小簟窥人新浴。残月刚移桐屋，一个墙阴绿。
桐坞
作者：厉鹗
朝代：清
体裁：古风

桐坞我旧过，阴森翳丛筱。隔林见梅花，谓是山月晓。花深不辨径，地寂唯闻鸟。但看香雪繁，似觉青翠少。此中饶僧庐，粥鱼出烟杪。后游鬓丝增，初春涧声杳。无事为佛事，益以诗自绕。
桑韬甫水部买得元人百家诗后有小笺黏陈氏坤维诗盖故家才妇以贫鬻书者惜不知其里居颠末尔读之有感次韵一首并徵好事者和焉
作者：厉鹗
朝代：清
体裁：七言律诗

姓字深闺岂易知，偶传纸尾卖书诗。难追写韵仙家事，应共牵萝绝代悲。彤管更添高士传，墨卿别注有情痴。回肠似共缣缃往，惆怅令人展卷时。
梁溪舟中苦热寄汪青渠
作者：厉鹗
朝代：清
体裁：七言律诗

频年奔走厌川陆，六月浮舟信更难。蘋末不传凉吹起，峰尖空逼火云看。只愁嘲客徐常侍，讵肯因人梁伯鸾。记得松阴对挥麈，掬泉龙吻酌清寒。
梅子黄时雨·梅雨
作者：厉鹗
朝代：清

枯坐幽窗，赚轻梦破时，惊响荷扇。正浓绿墙头，金丸堪荐。想到一犁江上暝，愁将入吴云远。淙潺遍。吹笛夜船，灯影遥颤。深院。残寒犹恋。漫妨他燕乳，帘暗慵卷。奈扫壁看题，蜗偷银篆。依约红绡香润句，袜罗应伫沿阶藓。风微便。楼前镜波深浅。
梅子黄时雨·梅雨
作者：厉鹗
朝代：清
体裁：词

枯坐幽窗，赚轻梦破时，惊响荷扇。正浓绿墙头，金丸堪荐。想到一犁江上暝，愁将入吴云远。淙潺遍。吹笛夜船，灯影遥颤。深院。残寒犹恋。漫妨他燕乳，帘暗慵卷。柰扫壁看题，蜗偷银篆。依约红绡香润句，袜罗应伫沿阶藓。风微便。楼前镜波深浅。
梅雨经旬得遣怀绝句六首·其一
作者：厉鹗
朝代：清
体裁：七言绝句

小楼高处看云奔，银竹千条挂昼昏。不道去年池水竭，碎萍犹未浸篱根。
梅雨经旬得遣怀绝句六首·其三
作者：厉鹗
朝代：清
体裁：七言绝句

龙公一匊破悭多，即渐空原展绿波。十角吴牛三尺箠，楝花点点响烟蓑。
梅雨经旬得遣怀绝句六首·其二
作者：厉鹗
朝代：清
体裁：七言绝句

欲出并无下泽车，此生难得是三馀。棼丝不断檐前瀑，如在匡山读故书。
梅雨经旬得遣怀绝句六首·其五
作者：厉鹗
朝代：清
体裁：七言绝句

旧种垂杨绿埽矶，北风将雨上渔扉。前村半入空濛里，云带炊烟湿不飞。
梅雨经旬得遣怀绝句六首·其六
作者：厉鹗
朝代：清
体裁：七言绝句

手疏名士离骚酒，眼避高僧竞渡船。一笑茅堂作重午，自锄昌本煮清泉。
梅雨经旬得遣怀绝句六首·其四
作者：厉鹗
朝代：清
体裁：七言绝句

久将唇舌薄君卿，深掩柴荆罢送迎。稚竹高槐皆雨立，忽然放出夕阳明。
梦芙蓉·戊戌五月十八日汎舟碧浪湖作
作者：厉鹗
朝代：清

晓天鱼板响。趁青蘋风起，碧鸥波涨。一枝塔影，斜袅打双桨。道场山在望。仲姬犹剩眉样。划碎玻璃，占芦湾柳汊，新雨欲沈网。何处纹帘捲上。白纻歌轻，去也终怊怅。双鬟可买，应作五湖长。水云连浩荡。杜郎元是疏放。有日重来，愿身为鹊镜，妆脸镇相傍。
梦芙蓉·戊戌五月十八日汎舟碧浪湖作
作者：厉鹗
朝代：清
体裁：词

晓天鱼板响。趁青蘋风起，碧鸥波涨。一枝塔影，斜袅打双桨。道场山在望。仲姬犹剩眉样。划碎玻瓈，占芦湾柳汊，新雨欲沈网。何处纹帘捲上。白纻歌轻，去也终怊怅。双鬟可买，应作五湖长。水云连浩荡。杜郎元是疏放。有日重来，愿身为鹊镜，妆脸镇相傍。
梧叶儿·春山
作者：厉鹗
朝代：清
体裁：曲

窗中岫，天外峰。雪净远连空。淡冶河阳重。浮岚北苑工，暖翠井西同。遥念著、眉梢更浓。
楚中有刻近人诗者谬收鄙作其閒姓旁误增力字戏成俳体寄吴尺凫
作者：厉鹗
朝代：清
体裁：七言律诗

展卷风前睡眼醒，何人未辨六书形。萧生有系知非酂，温尉如存笑带令。旅食欲添双鬓白，乡书只说两峰青。多年不得诗书力，早晚烟波买钓舲。
槜李舟中春寒
作者：厉鹗
朝代：清
体裁：七言律诗

风尖篷背雨初乾，笑揽茸裘且自宽。百里图经吴界越，三朝天气暖翻寒。周遮莺语依前涩，禁勒桃花不放残。漫道单栖最惆怅，陆家赋后咏尤难。
次前韵
作者：厉鹗
朝代：清
体裁：七言律诗

闲情悲思总难除，已是行年半百馀。花上露伤黄子句，石閒字感结之书。风帘旧爱通头爽，月地今疑入梦疏。肠断曲阑行立处，道妆不见厌禳初。
次日再汎若邪溪至平水肩舆游云门寺二首·其一
作者：厉鹗
朝代：清
体裁：古风

一作溪中吟，再作溪中吟。溪中有空翠，日日娱人心。伊余结胜侣，恋赏盈冲襟。峰回近忽远，湍减昨成今。云松窥倒影，水竹澄幽阴。村市傍渡口，炊烟出树深。仙源三十六，迢递不可寻。风鸣滩泻碧，日射潭摇金。以兹厉揭意，舟师力何任。迟回忆昔贤，高唱谁嗣音。
次日再汎若邪溪至平水肩舆游云门寺二首·其二
作者：厉鹗
朝代：清
体裁：古风

系舟在枫根，石路穿畦棱。秋水溢沟塍，潏潏入清听。野旷群峰趋，蓝烟自包孕。远势引台明，连延接嶀嵊。秦望独孤撑，香刹倚绝胜。多生结净业，来礼云门磬。辨才残塔断，思陵钜碑剩。松堂寂无人，幽花坠苔径。惟有溪桥风，吹我尘梦醒。
次日顾丈载酒邀同少穆初观就饮秋塍于山中同用昌黎山石韵
作者：厉鹗
朝代：清
体裁：古风

宿云岩际光熹微，昨日花好今日飞。初飞几片花尚好，莫待绿叶枝头肥。人云虎头最痴绝，迎繁送谢世所稀。挈壶携榼到故处，爱花汲汲忘朝饥。空山寂寞二百载，但有弦诵关林扉。天赊胜事在今日，红蕤素萼吹霏霏。狂歌豪句裂崖石，轰饮一解酸寒围。酒痕未洗此又涴，莫惜白苧裁春衣。长恨古人不见我，六龙羲御无停鞿。请君试听陌上曲，斜阳自逐香车归。
次韵堇浦春日书怀四首·其一
作者：厉鹗
朝代：清
体裁：七言律诗

里社追游每拍肩，投簪又是入新年。移家幸有琴书共，卜筑欣看树石连。不守庚申缘道在，偶占甲子得春偏。始知上界多官府，今向人閒见斥仙。
次韵堇浦春日书怀四首·其三
作者：厉鹗
朝代：清
体裁：七言律诗

独坐杉亭蔟绛趺，看花折简不烦呼。从无长物称名士，雅有闲情属固姑。酒畔俳谐编作集，墓堂文字积成逋。与君共喜慈颜奉，未敢人前号老夫。
次韵堇浦春日书怀四首·其四
作者：厉鹗
朝代：清
体裁：七言律诗

端居风物际升平，不觉吴霜点鬓生。上冢年光潜委巷，趁朝清梦入严城。啖齑元是儒林味，焚草无劳后世名。有约出郊真兴剧，柳花如雪爱初晴。
次韵堇蒲春日书怀
作者：厉鹗
朝代：清

里社追游每拍肩，投簪又是入新年。移家幸有琴书共，卜筑欣看树石连。不守庚申缘道在，偶占甲子得春偏。始知上界多官府，今向人间见斥仙。六街堀堁梦才醒，草色何妨满户庭。洛下忆曾修禊事，淹中怅未了遗经。当帘山月钩帘见，傍枕春潮转枕听。此是城南招隐处，新诗暇日上重屏。独坐杉亭簇绛趺，看花折简不烦呼。从无长物称名士，雅有间情属固姑。酒畔俳谐编作集，墓堂文字积成逋。与君共喜慈颜奉，未敢人前号老夫。端居风物际升平，不觉吴霜点鬓生。上冢年光潜委巷，趁潮清梦入严城。啖齑元是儒林味，焚草无劳后世名。有约出郊真兴剧，柳花如雪爱初晴。
次韵堇蒲春日书怀·其一
作者：厉鹗
朝代：清

里社追游每拍肩，投簪又是入新年。移家幸有琴书共，卜筑欣看树石连。不守庚申缘道在，偶占甲子得春偏。始知上界多官府，今向人间见斥仙。
次韵堇蒲春日书怀·其三
作者：厉鹗
朝代：清

独坐杉亭簇绛趺，看花折简不烦呼。从无长物称名士，雅有间情属固姑。酒畔俳谐编作集，墓堂文字积成逋。与君共喜慈颜奉，未敢人前号老夫。
次韵堇蒲春日书怀·其二
作者：厉鹗
朝代：清
体裁：七言律诗

六街堀堁梦才醒，草色何妨满户庭。洛下忆曾修禊事，淹中怅未了遗经。当帘山月钩帘见，傍枕春潮转枕听。此是城南招隐处，新诗暇日上重屏。
次韵堇蒲春日书怀·其四
作者：厉鹗
朝代：清

端居风物际升平，不觉吴霜点鬓生。上冢年光潜委巷，趁潮清梦入严城。啖齑元是儒林味，焚草无劳后世名。有约出郊真兴剧，柳花如雪爱初晴。
次韵张啸斋同舟渡江之作
作者：厉鹗
朝代：清
体裁：七言律诗

依依老柳拂汀洲，我赋将归君始游。风月西湖如有待，烟波东道若为谋。乌丝剡纸蚕头字，白纻吴歌鸭觜舟。自是高人情调逸，笛声吹过一江秋。
次韵敦复秋夜有怀堇浦
作者：厉鹗
朝代：清
体裁：七言律诗

秋夜怀人百不宜，怜君去国意迟迟。上书北阙身无补，祖道东门鬓有丝。鹤睡已知更几转，蛩吟渐觉岁将移。归来仍是南村伴，酒酽灯明共赋诗。
次韵答吴梅查见寄
作者：厉鹗
朝代：清
体裁：七言律诗

水国初寒雁叫霜，诗来便是接清光。五塘野色归秋卷，千里离情寄夜航。淮海风流君未老，湖山隐兴我偏长。若为更约林中侣，缸面同倾话草堂。
次韵答吴苇村见怀
作者：厉鹗
朝代：清
体裁：七言律诗

年来善病已衰徵，无寸长如薙发僧。多谢良朋远相念，试吟佳句恐难胜。云閒雁迥何人弋，冰下蛟寒未可罾。触拨孤怀当永夜，为君挑尽一窗灯。
次韵答平湖舒明府见寄
作者：厉鹗
朝代：清
体裁：五言律诗

藉甚舒明府，相逢恨最迟。因吟湖寺句，不减武功诗。俗重持螯日，官闲穫稻时。自怜多病客，摇荡觅前期。
次韵答石贞石雨中见怀
作者：厉鹗
朝代：清
体裁：七言律诗

便作神仙亦号顽，日长无客共萧闲。郁洲家似邴根矩，退谷铭如元次山。水鸟求鱼冲苇外，幽花缘竹出墙閒。城东若役高人梦，带雨篱门未上关。
次韵答竹田雨中见寄
作者：厉鹗
朝代：清
体裁：七言律诗

一春常贳酒家钱，寻壑经丘到处便。闲病只凭花著莫，清愁每共雨连绵。平生自信无媒径，世事从他上水船。屈指故园樱笋会，与君行乐又今年。
次韵答绘卣春日见访不值
作者：厉鹗
朝代：清
体裁：五言律诗

东郭半春色，能来破藓痕。隔林机蹑响，比舍井泥浑。行药非过市，看花乏应门。栖迟如可托，重肯顾荒园。
次韵西林和徐申来无酒
作者：厉鹗
朝代：清
体裁：古风

我生少食酒，所赋有定命。眼虽识杯铛，濡唇盖天性。往爱同醉醒，近颇斗豪横。五斗昔称贤，千钟古云圣。沈当戒丰候，嗜或败齐庆。此中得失林，覼缕岂易更。达人饮无何，不讳一日病。徐公高士孙，酒德颇雅正。空抱瘿木瓢，乃似僧钵净。种黍思东皋，挹浆指西柄。长吟君试和，滑稽漫嘲评。绝倒禁酿语，倚阁招手令。乞疑申酉虚，呼肯庚癸并。君著北山经，乐胜奉朝请。奚烦未啐勤，但举先酌敬。初筵若参我，微酣破幽夐。一壶送泛潜，入咽如去鲠。
次韵酬石贞石雪后过访
作者：厉鹗
朝代：清
体裁：七言律诗

安得孤清一破除，近来交旧颇彫疏。竹窗正在闻风处，雪径惟君著屐初。仆射乐犹输饮酒，诸生业转困佣书。江干想见寒林好，亦欲时时过隐居。
次韵顾丈月田以罗浮竹叶符见赠
作者：厉鹗
朝代：清
体裁：古风

我生探奇心，未暇历幽窈。侧闻罗与浮，合离冠海峤。刘仙有古坛，解种不秋草。亭亭挺明玕，主人后天老。夜吸沆瀣杯，挥毫向翠葆。淋漓太平符，纠缪龙蛇绕。至今留灵踪，叶叶出意表。虫锼并蜗篆，屈曲叠微眇。可遇不可求，讵屑钗头䙚。闲居穷山经，类不遗细小。晚逢丈人厚，诗格倍精好。先以丹灶泥，圆如芡堪咬。次第赠数翻，片碧觑天巧。书痴笑识字，学愧蟫鱼饱。何况云雷文，多怪缘见少。更闻玉局翁，洒墨亭山晓。竹间叶点斑，感物岂异道。安得手摘之，与此为二宝。愿寻绛囊佩，同试鹿卢蹻。虎豹迹俱潜，鸿蒙首初掉。翱翔双髻峰，名岳恣搜讨。问年将书亥，禁饮休犯卯。斋心访隐诀，一御箨龙矫。再乞安期蒲，坐令白发扫。
次韵顾丈首春卧病遣怀四首·其一
作者：厉鹗
朝代：清
体裁：七言律诗

无奈春寒劲折绵，剧谈全似破枯禅。泥乾久积庭阴雪，日薄迟生水际烟。臭味相怜同故疾，心期取次得佳眠。扁舟双屐须料理，肯把风光让少年。
次韵顾丈首春卧病遣怀四首·其三
作者：厉鹗
朝代：清
体裁：七言律诗

新年准拟暂开颜，有约晴街散痹顽。老境那能三好具，春光常是二旬悭。荼勋药福销除病，选佛期仙占断闲。拚却穷阴过买夜，尚留梅月照屏山。
次韵顾丈首春卧病遣怀四首·其二
作者：厉鹗
朝代：清
体裁：七言律诗

熏炉未忍别奇温，谁识先生冷意存。不用书蒙子公力，何曾裾撇季长门。秦关跋马峰形壮，粤峤褰裳海若尊。一笑枕中春梦醒，祇如鸿爪了无痕。
次韵顾丈首春卧病遣怀四首·其四
作者：厉鹗
朝代：清
体裁：七言律诗

觅句无妨一字贫，萧然砚北自由身。眼空寓物非留物，齿冷逢人更阅人。雨水已来芳草动，曲尘渐放柳丝春。高车近见多倾覆，不但长途畏独轮。
欲游沧浪亭因雨不果怅然有作
作者：厉鹗
朝代：清
体裁：古风

喧阗海涌峰，岑寂姑苏台。仰止濯缨人，两度仍空来。水竹不寓目，吴船还独开。想见破窗下，雨点寒莓苔。
正月三日南湖大雪用东坡先生清虚堂雪韵
作者：厉鹗
朝代：清
体裁：古风

去冬晴暖草茁沙，青蝇丑扇蜂放衙。天公与物压疵疠，预储万斛空中花。除夕阴阴星斗晦，籸盆桦烛明千家。元化回旋谨岁始，先驱风伯摇栖鸦。奇寒特地作清莹，一雪三日何纷葩。楼台高下若界画，林薄杂糅谁梳爬。老夫兴发叫奇绝，径往古寺寻僧茶。绕湖蹢躅看不足，出郭底须劳马挝。一峰竹外炯难写，签排冻指徒兴嗟。不如归拥地炉坐，内景一气含朝霞。
正月三日同敦复旭瞻汎湖至圣因寺访恒公不值
作者：厉鹗
朝代：清
体裁：七言律诗

开岁无事相与娱，寻僧幸有三人俱。笑披风帽上野艇，静听柔橹冲烟湖。经声出院自断续，山影隔林时有无。筇枝定入天竺去，想见礀鹤同清癯。
正月九日夜同人集饮绣谷亭限灯字
作者：厉鹗
朝代：清
体裁：七言律诗

招寻芳夜兴堪乘，四面垣衣一架藤。亭角夷犹新月上，春心牵率曲阑凭。渐生白发惟耽酒，为祝东风莫恼灯。从此乐方须次第，好将倡和拟松陵。
正月八日城南纪游二首 其一 梵天寺
作者：厉鹗
朝代：清
体裁：五言律诗

废寺不鸣磬，林乌散夕阳。山曾识坡老，塔尚记钱王。初地藤缠瓦，三门竹补墙。人閒重陈迹，留坐看江光。
正月八日城南纪游二首 其二 崇圣院
作者：厉鹗
朝代：清
体裁：五言律诗

春早禅扉静，长廊得恣行。小诗同胜事，前辈复高情。松密窗窗碧，泉多步步清。吾师谢无逸，埽地过平生。
正月十一日同尺凫功千汎舟湖上期敬身不至二首·其一
作者：厉鹗
朝代：清
体裁：七言律诗

试灯天气思无端，急唤扁舟破翠澜。禁架梅花差少雨，吹嘘柳色不多寒。空亭苔石周遭坐，新寺烟岚上下看。欲借大痴哥铁笛，一声飞入水云宽。
正月十一日同尺凫功千汎舟湖上期敬身不至二首·其二
作者：厉鹗
朝代：清
体裁：七言律诗

处处梅开雪几丛，苏堤人立翠屏中。水边歌鼓元宵近，诗里光阴白发公。将暖湖烟多晚碧，未花桃树有春红。凭谁为报丁居士，落日沙头怅望同。
正月十九日探梅入龙归坞晡至西溪
作者：厉鹗
朝代：清
体裁：五言律诗

辞舟理轻策，高处望溪源。日落泉明灭，山空气晏温。乱疑云滃竹，香讶雪分村。欲就梅花宿，春风为埽门。
正月四日雪霁游天竺寺归访巨公于灵隐寺出观宋天圣四年免赐田税牒至晡并湖而还得诗三首·其一
作者：厉鹗
朝代：清
体裁：古风

大雪回春姿，奇寒故宿留。驾言遵湖漘，参差缟众皱。初阳一照曜，飞光满嵓岫。松门限西南，咽咽幽礀漱。禅栖冰霤悬，卵塔竹阴覆。窅然泯垢净，莹若增深秀。焚香礼普门，合沓群峰凑。眼中银色界，可觌不可究。
正月四日雪霁游天竺寺归访巨公于灵隐寺出观宋天圣四年免赐田税牒至晡并湖而还得诗三首·其三
作者：厉鹗
朝代：清
体裁：古风

山村九里行，融冱趾交错。松閒见积霙，皎然若栖鹤。湖平碧流净，延眺清䁨䁨。回首所历境，冷色晦烟壑。斜日半南山，璀璨数楼阁。近城气犹凝，向晚风大作。微吟平肩舆，尚恨衣裘薄。
正月四日雪霁游天竺寺归访巨公于灵隐寺出观宋天圣四年免赐田税牒至晡并湖而还得诗三首·其二
作者：厉鹗
朝代：清
体裁：古风

林峦削玉转，两涧束一桥。此中雪逾深，午景停虚豂。饥乌啄冻石，回飙撼封条。泉影鉴更白，崖溜垂未消。自非能寒人，难逐猿父跳。主僧方外契，茶话相招要。示我免税牒，重是全盛朝。何如署曰贞，押字集群僚。迹存人巳往，不异空花飘。迟迟出山路，觅酒同归樵。
正月晦日同姚玉裁念慈游道场山
作者：厉鹗
朝代：清
体裁：古风

苕山多有名，彩翠尽延眺。道场独争长，孤塔屹自表。出城荡扁舟，棹声破烟晓。路折循麓登，湖色浮木杪。是时春不喧，群岫寒悄悄。答响入空堂，接武出丛筱。山僧导客至，清炯窥碧沼。焚香诵坡诗，作礼共围绕。二君天机深，取映心镜皎。岩际送飞云，楼阴望归鸟。尘缘一以忘，净义庶能了。
步月·己未岁吴山灯市甚盛用史梅溪韵
作者：厉鹗
朝代：清

瞰月峰高，看街帘远，物华取次如归。夜深寒浅，春在六铢衣。望来处、纱笼万点，见背后、钗燕双飞。疏梅下、星移汉转，胜似拜安妃。尘霏。行不断，踏歌伴软舞，随地成围。天教晴稳，乐事往年稀。念游侣、馀酲尚在，问殢人、香梦谁知。匆匆里、饧箫又晓透罗帏。
步馀杭溪上谒淩将军庙
作者：厉鹗
朝代：清
体裁：七言律诗

苕源直下漱回汀，古社依稀记旧经。共吕子明矜战伐，与甘兴霸作神灵。夜嘶寓马山行雨，晓散祠鸦树见星。欲觅遗苗何处是，草閒部伍尚名亭。
殿前欢二首 其一 秋思用张小山春思韵
作者：厉鹗
朝代：清
体裁：曲

写秋思，芭蕉叶叶竹枝枝。南湖风雨凉何自。潘鬓成丝。虫声唱鬼诗。雁影排人字。凤𥿄书仙事。馀香灭后，幽梦回时。
殿前欢二首 其二 春草
作者：厉鹗
朝代：清
体裁：曲

烧痕春，无端唤起踏青人。青青有尽愁无尽，不入侯门。浓将落日薰。媚借飞花衬。色作罗裙认。小卿墓上，西子湖滨。
母寿日作
作者：厉鹗
朝代：清
体裁：古风

酉年季秋朔，阿母甲子周。黄花正被径，红穗初盈畴。采英更酿曲，粲粲兼沈浮。良朋惠文绮，学子罗嘉羞。贫家不解音，亦召丝竹讴。贵以宣悦豫，暖响四座流。子妇前致词，再拜奉缥瓯。一愿母常健，眠食安优游。二愿岁常丰，春酒颇易求。慈颜笑为醉，永永如今秋。
水仙子四首 其一 虎丘书所见
作者：厉鹗
朝代：清
体裁：曲

王珣宅畔晓钟催。朱勔花边午店开。仇英画里春妆赛。趁清明，冷食来。施山僧，那惜金钗。低润脸，男儿拜。整新裙，侍婢抬。恨无端，落日船回。
水仙子四首 其三 齐琼台侍郎雪中过访
作者：厉鹗
朝代：清
体裁：曲

十年握手意偏深。千里言怀喜不禁。三公折臂君尤甚。卧天台，琪树阴。惹苍生，望到而今。剡雪凄，清兴江云。缥缈心，有约联吟。
水仙子四首 其二 竹下水仙
作者：厉鹗
朝代：清
体裁：曲

翠云影掠玉钿柔。苍雪声摇金盏流。天寒正倚佳人袖。是何年，雅蒜收。傍琅玕，鹅管花抽。墨胎子，生来瘦。楚湘娥，分外愁。合就清幽。
水仙子四首 其四 谢马嶰谷半槎惠人蔘
作者：厉鹗
朝代：清
体裁：曲

灵苗合在阮生家。香蕊应须温尉誇。连根便是边鸾画。价兼金，难赛他。起沈疴，何必丹砂。秋寄逢江雨，晨煎汲井花，此意无涯。
水龙吟
作者：厉鹗
朝代：清

半竿残日江城，平芜寒色新来浅。旧游似梦，閒身如叶，阑干凭遍。老去刘郎，芳温一念，最难消遣。况雨声不管，愁人厌听，更长处，和啼雁。无计凭他酒盏。奈依然、酒醒天远。丝占蟢子，香盟心字，关情在眼。碧镜春酥，青绫秋梦，紫箫幽怨。待佗时、絮语西窗，今夜把、兰灯剪。
水龙吟
作者：厉鹗
朝代：清

蜻蜓偷眼凉多，飞随小舫摇空翠。西泠五月，碧罗初染，冰壶乍洗。多丽香车，閒情椒壁，梦尘空徙。载荷心酒苦，桐枝弦澹，看一阵，风漪细。更谱玲珑散水。战长林、叶间疏吹。高寒更忆，回峰隐舍，鸣泉僧寺。易得惊秋，菰芦深处，此歌堪倚。渐钟催人散，平波坠露，点青萤尾。